Budovu na Karpatskej zatiaľ nevydražili

Do dražby budovy bývalého krízového centra Maják nádeje na Karpatskej ulici sa nikto neprihlásil. Nik totiž nezložil potrebnú kauciu 350-tisíc eur, aby sa mohol o budovu uchádzať. Najbližšia dražba by mohla byť najskôr o mesiac.

STARÉ MESTO. Dražba budovy bývalého krízového centra Maják nádeje na Karpatskej ulici sa nekonala. Na dražbu budovy, ktorú zadlžil Pavol Rusko, bolo totiž treba zložiť kauciu 350-tisíc eur, s ktorou však nikto neprišiel.„Dražba sa skončila skôr, ako sa začala,“ skonštatovala hovorkyňa Starého Mesta Nora Gubková.  To, že nikto kauciu nezložil, je pre mestskú časť pozitívna informácia. „Toto je prvý dobrý krok,“ povedala Gubková, keďže miestna samospráva o budovu zatiaľ natrvalo neprišla.Najbližšia dražba budovy na Karpatskej ulici by sa podľa nej mohla konať najskôr o tridsať dní od dnešného dňa. V druhom kole by mala byť vyvolávacia cena budovy znížená. „Ďalším krokom je, že zistíme, čo to z hľadiska exekúcie znamená a čo sa bude diať ďalej,“ doplnila Gubková. Už sám osebe dosť komplikovaný spor zamotáva navyše fakt, že k budove sa prihlásila aj Daniela Gray. Tá tvrdí, že budova by mala patriť jej a nie Starému Mestu. Od roku 1991 podľa nej žiadala Staré Mesto o navrátenie budovy na Karpatskej ulici, ktorá údajne patrí jej rodine už takmer 80 rokov. „Moja rodina mala vlastnícke právo na túto budovu od roku 1918, až do času, keď podľa tvrdenia príslušných orgánov mesta Bratislavy bola budova ,darovaná‘ štátu mojím starým otcom a otcom, okolo roku 1966,“ uviedla Gray. Od roku 1991 podľa nej žiadala o navrátenie budovy a doteraz jej nikto nepreukázal žiaden doklad o darovaní budovy. „Nikto ma ani neinformoval o tom, že sa koná dražba budovy na Karpatskej ulici,“ uviedla Gray. Podľa mestskej časti Staré Mesto však Gray nemá na budovu žiaden právny nárok. Jej meno totiž podľa Gubkovej nie je uvedené v katastri nehnuteľností a tým sa Staré Mesto riadi.Doťahovanie o budovu na Karpatskej ulici medzi Grayovou a Starým Mestom trvá podľa Gubkovej už desať rokov. Budovu na Karpatskej ulici dostal Maják nádeje od Starého Mesta v roku 2002 za symbolických sto slovenských korún so zámerom pomáhať týraným ženám a ich deťom, ale aj deťom v opatere štátu, ktoré im zveril súd. Rusko ako štatutár Majáka nádeje však vlani v decembri uzavrel dohodu s podnikateľom Mariánom Kočnerom o výmene budovy na Karpatskej ulici za časť bytového komplexu Five Star Residence, za ktorým stojí Kočner. Staré Mesto však má na budovu predkupné právo, ktoré využilo, aby zabránilo výmene budovy.  Pavol Rusko však zadlžil Maják nádeje na 600-tisíc eur, čo nezisková organizácia nemohla splatiť, a tak prišla na rad exekúcia majetku, teda budovy.  Pavol Rusko ako štatutár tento dlh uznal a umožnil tak exekúciu majetku, ktorý mal spravovať.


Viedenský súd potrestal skupinu pedofilov dlhoročnými trestami

VIEDEŇ. Na dlhoročné tresty väzenia odsúdili v pondelok vo Viedni troch členov pedofilnej siete, ktorú pred rokom pri operácii pod krycím názvom Elysium spoločne rozbili príslušníci rakúskej a nemeckej polície. Medzi obžalovanými v rakúskej metropole boli 29-ročný otec, ktorý zneužíval vlastné deti a umožňoval to aj iným pedofilom, takisto 29-ročná matka detí - medzičasom na invalidný vozík upútaná exmanželka hlavného obžalovaného, ako aj pedofilne orientovaný, 41-ročný známy dvojice, ktorý deti zneužíval pri návštevách. Vyplýva to z informácií tlačovej agentúry APA. Viedenský súd poslal otca detí za mreže na 14, matku na sedem a známeho dvojice na 12 rokov. Oboch mužov navyše na základe posudku znalcov umiestnia do zariadenia pre duševne narušených zločincov. Odsúdený otec detí, ktorý sa v súdnej sieni v slzách vyznal, že by rád vrátil čas a zmenil to, čo urobil, pretože je chorý, vynesený trest akceptoval, takže tento verdikt je právoplatný. Ďalší dvaja obžalovaní využili právo zvážiť ďalší postup podobne ako prokurátor Gerd Hermann. Tieto dva rozsudky tak nie sú zatiaľ právoplatné.


Za nárastom a prepadom bitcoinov môže byť tajomný autor tetheru

Mediálny lov na záhadného Holanďana nastal údajne po tom, ako anonymná správa upozornila na úzke prepojenie medzi tetherom a bitcoinom.

BRUSEL. Tajomný Holanďan, ktorý možno hýbe vývojom kryptomien vo svete a stojí aj za vlaňajším prudkým nárastom bitcoinu, je Jan Ludovicus van der Velde. Informovala o tom minulý týždeň belgická televízna stanica RTBF. Van der Velde sa v posledných týždňoch, keď cena bitcoinu začala prudko klesať, správal veľmi nenápadne, čo vzbudilo pozornosť novinárov a blogerov venujúcich sa tejto oblasti, aby začali pátrať po jeho digitálnych stopách. Podarilo sa im nájsť jeho účet na LinkedIn, podľa ktorého má sídlo v Hongkongu a vystupuje na ňom pod mierne pozmeneným menom Jean-Louis van der Velde. Podľa belgickej televíznej stanice by Jan Ludovicus van der Velde mohol byť ústrednou postavou obrovského podvodu týkajúceho sa virtuálnej meny bitcoin. Van der Velde je oficiálnym autorom inej kryptomeny tether, ktorá sa zrodila v roku 2014. Tá medzi digitálnymi menami nahrádza americký dolár. Tether vznikol, aby uľahčil prevod klasickej na virtuálnu menu a súčasne sa snažil byť stabilnou alternatívou k bitcoinu. Každá digitálna minca tetheru by mala byť podložená skutočným dolárom na účte spoločnosti Tether Limited, RTBF však upozornila, že okolo dvoch miliárd tetherov, ktoré boli v obehu začiatkom roka 2018, nebolo v skutočnosti krytých reálnou menou. Mediálny lov na záhadného Holanďana podľa televízie nastal po tom, ako anonymná správa upozornila na úzke prepojenie medzi tetherom a bitcoinom. V druhej polovici roku 2017 boli vydané stovky miliónov tetherov a je pozoruhodné, že každému prudkému nárastu bitcoinu predchádzali masívne emisie tethera. To vedie médiá k špekuláciám, že Van der Velde mohol použiť tether na kúpu bitcoinu a umelo tak nafúknuť cenu najznámejšej virtuálnej meny. RTBF upozornila, že hoci je to iba pracovná hypotéza, odborníci ju vnímajú vážne. Americký denník New York Times uviedol, že Van der Velde bol generálnym riaditeľom spoločnosti Bitfinex, prvej celosvetovej platformy na výmenu kryptomien za reálne meny. V USA už americký regulátor trhov rozbehol vyšetrovanie týkajúce sa prepojenia medzi tetherom a Bitfinexom. Belgický finančný denník Les Echos v tejto súvislosti dodal, že investori veľmi rýchlo a veľmi citlivo zareagovali na tieto podozrenia a na vyšetrovanie v USA. Dôkazom toho je aj skutočnosť, že za jeden týždeň bitcoin stratil viac ako 40 percent svojej predošlej hodnoty.


Hunt: Zadržaním tankera sa Irán vydal na nebezpečnú cestu

LONDÝN/TEHERÁN/BERLÍN. Britský minister zahraničných vecí Jeremy Hunt v sobotu vyhlásil, že zadržanie ropného tankera plaviaceho sa pod britskou vlajkou Iránom naznačuje možné vydanie sa Teheránu na "nebezpečnú cestu". Nemecko a Francúzsko medzitým vyzvali Irán, aby tanker okamžite prepustil. Informovala o tom agentúra AFP. Iránske Revolučné gardy v piatok oznámili, že v Hormuzskom prielive zadržali ropný tanker Stena Impero, ktorý sa plaví pod britskou vlajkou a ktorý vlastní švédsky lodný gigant Stena Bulk. Ako dôvod uviedli porušenie medzinárodných predpisov námornej dopravy. V sobotu ráno úrady v juhoiránskej provincii Hormozgán spresnili, že tanker sa plavil do Saudskej Arábie, keď sa zrazil s iránskou rybárskou loďou, pričom ignoroval jej tiesňové volanie. Údajný incident úrady vyšetrujú, tanker medzičasom zakotvili pred prístavom Bandar Abbás. Krátko pred piatkovým oznámením z Iránu súd v Gibraltáre, britskom zámorskom území, rozhodol, že iránsky tanker Grace 1 zastavený pre podozrenie z porušenia sankcií prevozom ropy do Sýrie môže byť zadržiavaný ďalších 30 dní. Hunt na Twitteri napísal, že zadržanie lode Stena Impero poukazuje na "znepokojujúce známky, že Irán si môže vybrať nebezpečnú cestu nelegálneho a destabilizujúceho konania po legálnom zadržaní ropy smerujúcej do Sýrie Gibraltárom". "Naša reakcia bude rozvážna, no rozhodná. Snažíme sa nájsť riešenie problému Grace 1, ale zaistíme bezpečnosť našej lodnej dopravy," dodal. Predseda zahraničného výboru Dolnej snemovne britského parlamentu Tom Tugendhat vyhlásil, že vojenské možnosti by v tomto prípade boli "krajne nerozumné". "Ak (tanker) vzali do Bandar Abbásu, tak to je dôležitý prístav iránskej armády a preto si myslím, že akékoľvek vojenské možnosti by boli krajne nerozumné," povedal poslanec pre rozhlasovú stanicu BBC. Dodal, že prospešné by nebolo ani vyhostenie iránskeho veľvyslanca z Británie, pretože je dôležité pokračovať v dialógu. Nemecké ministerstvo zahraničných vecí v sobotňajšom stanovisku uviedlo, že zadržanie tankera Stena Impero iránskymi silami je "nebezpečné ďalšie zhoršenie už napätej situácie". "Takýto krok je prekážkou potrebnej deeskalácie napätia v regióne Perzského zálivu," doplnilo francúzske ministerstvo zahraničných vecí. Diplomacie Nemecka i Francúzska zhodne vyjadrili obavy o lodnú dopravu v Perzskom zálive a strategickom Hormuzskom prielive, pričom tiež zdôraznili solidárnosť s Britániou. Tieto tri krajiny patria k signatárom tzv. jadrovej dohody s Iránom z roku 2015. USA vlani od tejto dohody odstúpili a uvalili na Irán opätovne sankcie, zamerané aj proti vývozu iránskej ropy, z ktorého väčšina prechádza práve cez Hormuzský prieliv. Trojica európskych veľmocí sa dosiaľ usilovala jadrovú dohodu zachovať, aj vytvorením obchodného mechanizmu nepodliehajúceho americkým sankciám, rastúce napätie v Perzskom zálive však tieto snahy ohrozilo. Vlády Indie a Filipín v sobotu oznámili, že kontaktovali iránsku stranu s požiadavkou na prepustenie svojich občanov na palube zadržaného tankera Stena Impero. Iránska štátna agentúra IRNA uviedla, že posádku tvorí 18 Indov, traja Rusi, jeden Filipínec a jeden Lotyš.   Zadržanie britského ropného tankeru, ku ktorému došlo v piatok večer v Hormuzskom prielive, bolo zo strany Iránu odvetným opatrením za ekonomické sankcie zo strany Západu a za to, že Veľká Británia sa podieľala na zadržaní iránskej lode. V sobotu to vyhlásil hovorca iránskych Revolučných gárd Abbás Alí Kadchodájí. "Pravidlo recipročnej akcie je v medzinárodnom práve veľmi dobre známe," vyhlásil hovorca a dodal, že iránske kroky, ktoré "sú namierené proti nelegitímnej obchodnej vojne a zadržaniu iránskych tankerov, sú príkladom (recipročnej akcie - pozn. SITA) a majú oporu v medzinárodnom práve". Británia sa skutočne podieľala na zadržaní iránskeho ropného tankeru Grace plaviaceho sa pod panamskou vlajkou, ktoré zastavila pred dvoma týždňami pri Gibraltáre. Dôvodom bolo porušovanie európskych sankcií na dovoz ropy do Sýrie. Londýn následne odkázal Iránu, že plavidlo prepustí hneď po tom, ako Teherán dokáže, že sankcie neboli porušené.Zo strany iránskych Revolučných gárd ide však už o tretie rôzne vysvetlenie piatkového zadržania britskej lode. Bezprostredne po ňom Revolučné gardy vyhlásili, že britská loď údajne "nedodržiavala medzinárodné námorné právo a regulácie". Dopravná firma Stena Bulk, ktorej zadržaný ropný tanker Stena Impero patrí, však trvá na tom, že loď sa plavila v medzinárodných vodách a Irán ju zadržal neoprávnene.


Bénes prispel asistenciou. Borussia Mönchengladbach zdolala Frankfurt
 Fortuna liga
 Dúbravka
 Premier League
 Míľnik United
 La Liga
 Serie A
Bundesliga
 Ligue 1

BERLÍN. Futbalisti Borussie Mönchengladbach zvíťazili v nedeľňajšom domácom zápase 9. kola bundesligy nad Eintrachtom Frankfurt 4:2 a poskočili na čelo tabuľky. V drese Borussie odohral celý zápas slovenský stredopoliar László Bénes, ktorý prihral na tretí gól Nica Elvediho. Mönchengladbach sa ujal vedenia v 28. minúte, keď sa po brejku presadil Marcus Thuram a v prebiehajúcej sezóne strelil už štvrtý gól. Na 2:0 zvýšil v nadstavenom čase prvého polčasu krížnou strelou Oscar Wendt. Po zmene strán znížil Danny da Costa, no v 75. minúte udreli opäť domáci. Bénes z priameho kopu poslal loptu do šestnástky na hlavu Elvediho a ten ju umiestnil presne k ľavej žrdi. Hostia odpovedali aj na tento gól, keď sa z rohu presadil Martin Hinteregger, ale posledné slovo mal v 85. minúte Denis Zakaria a definitívne zlomil odpor súpera. Mönchengladbach tak figuruje s 19 bodmi na čele tabuľky, o bod pred druhým Bayernom. Nasledujú sedemnásťbodové kluby Freiburg a Wolfsburg. Futbalisti Wolfsburgu mohli ísť aj na druhú priečku tabuľky, ale v nedeľňajšom zápase len remizovali doma s Augsburgom 0:0. Veľké šance na oboch stranách prišli už po desiatich minútach, no domáci Felix Klaus ani hosťujúci Ruben Vargas svoje tutovky nepremenili a v ďalších minútach už gólových možností príliš nebolo. Jedna prišla na domácej strane až v samom závere a Joao Victor dokonca dostal loptu do siete, no rozhodca si ešte celú situáciu preveril na videu a po niekoľkých minútach gól neuznal pre ofsajd. Duel sa tak skončil bez gólov. Wolfsburg nevyužil šancu poskočiť na prvé miesto tabuľky, so 17 bodmi figuruje na tretej pozícii, no môže ho preskočiť ešte Borussia Mönchengladbach, ktorá sa v prípade večerného víťazstva nad Eintrachtom Frankfurt dostane na čelo. Augsburg je so siedmimi bodmi predposledný. VfL Wolfsburg - FC Augsburg 0:0 Borussia Mönchengladbach - Eintracht Frankfurt 4:2 (2:0) Góly: 28. Thuram, 45.+2 Wendt, 75. Elvedi, 85. Zakaria - 59. da Costa, 79. Hinteregger /László Bénes (Borussia) odohral celý zápas a prihral na 3. gól/


Kamenický: Bankový odvod prešiel na vláde jednomyseľne

Veľká diskusia k odvodu na vláde nebola, tvrdí minister.

BRATISLAVA. Bankový odvod prešiel na rokovaní vlády jednomyseľne. Uviedol to po stredajšom rokovaní vládneho kabinetu minister financií Ladislav Kamenický (Smer). "Veľká diskusia k tomu nebola. Prešlo to jednohlasne cez vládu, takže bolo to konsenzuálne schválené," spresnil. "Čo sa týka bankového odvodu, ja som dnes reagoval na výzvu Koaličnej rady. Je to jedno z opatrení, ktoré je príjmové. Prispeje k zvýšeniu štátnych finančných aktív. Tieto peniaze musia byť alokované tam, kde majú podľa zákona byť, a to sa aj stane," povedal minister. Bankový odvod podľa neho vytvára určitý finančný priestor na to, aby sa dosiahol deficit rozpočtu na budúci rok na úrovni 0,49 % hrubého domáceho produktu, tak, ako je to vo vládou schválenom návrhu rozpočtu, a to aj s ohľadom na to, čo sa udialo v Národnej rade, kde sa prijali ďalšie opatrenia, ktoré ovplyvňujú rozpočet. "Je pravda, že banky na Slovensku majú nepomerne vyššiu rentabilitu vlastného kapitálu, ako je v rámci EÚ. Zisk bánk sa pohyboval za minulý rok na úrovni 640 miliónov eur, tento polrok na úrovni 350 miliónov eur. Ziskovosť sa tento rok očakáva na úrovni 700 miliónov eur," priblížil. Banky na Slovensku sú podľa Kamenického v dobrom stave. "Majú nadpriemerné zisky v rámci EÚ, s týmto ohľadom som predkladal návrh, ktorý som dnes predložil," dodal. Osobitný odvod budú banky na Slovensku platiť aj naďalej a od budúceho roka sa jeho výška zdvojnásobí. Počíta s tým návrh novely zákona o osobitnom odvode vybraných finančných inštitúcií z dielne Ministerstva financií (MF), ktorý v stredu schválila vláda. Kabinet navrhuje k novele aj skrátené legislatívne konanie, parlament by ju tak mal prerokovať zrýchlene na jednej schôdzi. K príprave návrhu vyzvala Koaličná rada, cieľom je získať viac zdrojov do štátnej kasy. V súčasnosti platia banky odvod vo výške 0,2 % z hodnoty svojich pasív vykazovaných v súvahe, znížených o niektoré položky. Tento osobitný odvod však mal prestať platiť od budúceho roka. Po novom má fungovať aj naďalej a od budúceho roka sa má zvýšiť na 0,4 %. V roku 2020 by tak banky mali zaplatiť do štátnych finančných aktív o 144 miliónov eur viac.


MS v alpskom lyžovaní 2019 - Program, preteky, výsledky

AARE. Majstrovstvá sveta v alpskom lyžovaní 2019 sa konajú v dňoch 5. - 17. február vo švédskom meste Aare. Celkovo sa fanúšikovia môžu tešiť až na jedenásť pretekov. Najväčšou slovenskou nádejou na medailové umiestnenie je Petra Vlhová, ktorá bude štartovať v troch disciplínach - slalom, obrovský slalom a alpská kombinácia.


Rakety NASA či SpaceX nás na Mars nedostanú, hovorí bývalý astronaut

Technológie sú primitívne, tvrdí astronaut.

BRATISLAVA. Kanadský astronaut Chris Hadfield sa preslávil videom, v ktorom hrá v zníženej gravitácii na gitare. Počas pobytu na ISS tiež spravil napríkald video o tom, ako ako sa správajú slzy vo vesmíre. Vo vesmíre bol trikrát, naposledy v roku 2013 na Medzinárodnej vesmírnej stanici. Teraz už bývalý astronaut sa v súčasnosti živí aj tým, že zdieľa svoje znalosti o raketách, vesmírnych lodiach či prieskume Marsu. Jeho predpovede o ceste na červenú planétu nie sú úplne pozitívne. Podľa Hadfielda v súčasnosti neexistuje žiadna technológia, vďaka ktorej by sme sa mohli dostať na Mars. Hadfield sa vyjadroval konkrétne k vyvíjaným raketám od NASA, SpaceX či Blue Origin, ktoré majú za cieľ dostať na Mars ľudí. Osobne si nemyslím, že by nás jedna z týchto troch rakiet dostala na Mars. "Osobne si nemyslím, že by nás jedna z týchto troch rakiet dostala na Mars," povedal Hadfield pre Business Insider. "Nemyslím si, že poskytujú praktický spôsob, ako poslať ľudí na Mars, pretože sú nebezpečné a trvá to príliš dlho." Hadfield nepochybuje o tom, že rakety NASA či SpaceX by sa na Mars dostali. Problém vidí skôr v letoch, ktorých by sa zúčastnili aj ľudia. " Vačšina astronautov, ktorých by sme poslali na tieto misie, by umrela. Pretože tá technológia je stále dosť primitívna." Nebezpečenstva cesty na Mars sú si vedomí aj výrobcovia rakiet. "Prvá cesta na Mars bude naozaj veľmi nebezpečná," povedal Elon Musk v roku 2016, keď predstavoval plán cesty na červenú planétu. "Riziko úmrtia bude vysoké. Nedá sa tomu vyhnúť." Problém rakiet vidí Hadfield aj v pohone, pretože všetky rakety využívajú podobné palivo. Nové technológie, ktoré by boli bezpečnejšie ako tie súčasné, Hadfield nevedel presne pomenovať. Hovoril však o iónovom pohone či o jadrových reaktoroch. Riziko by sa dalo podľa Hadfielda znížiť tak, že by sme na Mars najskôr poslali ďalšie robotické misie. Ľudstvo by sa tak o planéte dozvedelo viac a pomaly by sa pohybovalo k cieľu kolonizácie. Marťanská misia s ľuďmi by sa musela odložiť o niekoľko rokov a určite by neprišla v najbližšom desaťročí, tak ako to plánuje napríklad Elon Musk. "Teraz sme niečo ako tie prvé plachetnice, v tom, že ani nevieme, čo ešte nevieme," prirovnal Hadfield našu situáciu k cestám námorníkov ako Chritopher Columbus a James Cook. "Myslím si, že potrebujeme ešte viac technologických zlepšení predtým, ako budeme akýmkoľvek praktickým spôsobom plávať cez oceány, ktoré sú medzi nami a Marsom."


Otec nafotil syna autistu. Emotívnymi zábermi sa vyrovnáva s jeho diagnózou

Z dokumentovania synovej inakosti sa stala cesta k posilneniu vzájomného puta.

Timothy Archibald je profesionálny fotograf, ktorý sa rozhodol hľadáčik svojho fotoaparátu zamerať na svojho 5-ročného syna Elijaha. Prostredníctvom obrázkov chcel zdokumentovať jeho svet ako autistického dieťaťa. Z pôvodnej myšlienky zaznamenať Elijahovo prežívanie sa však rozvinulo čosi väčšie – doslova obojstranná spolupráca otca a syna. Timothy si totiž uvedomil, že do správania svojho syna nemôže zasahovať a nechá ho viesť situácie prirodzene. Každá fotografia tak zobrazuje jedinečné momenty, v ktorých autista Elijah interaguje so svetom. „Nikdy som nechcel, aby si Eli myslel, že je normálny. Chcel som, aby vedel, že je iný a aby to videl ako výhodu,“ povedal fotograf Timothy. Celý projekt dostal názov Echolilia a súbor fotografií vyšiel pod týmto titulom aj ako kniha fotografií. „Slovo Echolilia odkazuje na medicínsky termín echolália, čo je bežný zvyk autistických detí opakovať frázy druhých a kopírovať spôsob ich reči. Názov som vybral preto, že znel ako slovo echo – ozvena a slovo lily – ľalia, čo je v podstate pekná kvetina,“ vysvetlil Timothy Archibald na svojej stránke.  Za svoje fotografie dostal aj ocenenie a fotografický dialóg so svojim synom ukončil v roku 2014. „Myslel som si, že obaja cítime, akoby sme niečo z tejto situácie dolovali, aby sme ju vyriešili. Alebo aby sme niečo vyriešili. A na konci sme nedostali žiadnu hmatateľnú odpoveď...ale uprostred toho všetkého sme medzi sebou postavili most,“ uzavrel Timothy emotívne.


Vlani sa na celom svete predalo viac ako 90 miliónov áut, ide o rekordný počet

Celosvetový predaj áut bol vlani silnejší ako rast populácie

NEW YORK. Celosvetový predaj osobných a nákladných automobilov v minulom roku pravdepodobne prvýkrát prekonal hranicu 90 miliónov vozidiel. Informoval o tom na svojich internetových stránkach denník The Wall Street Journal s odvolaním sa na predbežné údaje spoločnosti WardsAuto.com. Globálny automobilový trh bol vlani podľa novín podporený oživovaním dopytu v západnej Európe a na rozvíjajúcich sa trhoch, napríklad v Brazílii a Rusku. Hlavným motorom rastu globálneho automobilového trhu je v posledných rokoch Ázia. Napríklad čínski zákazníci sa vlani na celosvetovom predaji automobilov podieľali viac ako 25 percentami, zatiaľ čo pred desiatimi rokmi to bolo necelých 15 percent, píše The Wall Street Journal. Celosvetový predaj áut sa vlani podľa odhadu WardsAuto.com zvýšil o 2,7 percenta. Od roku 2009 predstavoval jeho priemerný rast 4,1 percenta ročne. Bol tak silnejší ako rast populácie, ktorá v rovnakom období podľa údajov Svetovej banky dosahoval 1,2 percenta ročne. V roku 2009 celkový počet automobilov používaných po celom svete prvýkrát prekonal jednu miliardu. V nasledujúcich rokoch sa potom zvýšil o ďalšiu tretinu, vyplýva z údajov WardsAuto.com.


Hyundai predstavil hybrid so solárnou strechou na dobíjanie batérie

Panely podľa automobilky umožnia autu ročne prejsť 1 300 kilometrov.

BRATISLAVA. Juhokórejská automobilka Hyundai predstavila hybridnú verziu modelu Sonata, ktorá má strechu zo solárnych panelov pomáhajúcich dobíjať batériu. Firma uviedla, že batérii sa môže dodať do 60 percent energie, ak sa solárna strecha bude používať šesť hodín denne. Panely umožnia, aby vozidlo Sonata mohlo ročne prejsť 1 300 kilometrov na solárnu energiu. Informoval o tom portál bbc.com.Pridávanie panelov na hybridné autá zvýši palivovú efektívnosť a zníži emisie kysličníka uhličitého, uviedla automobilka Hyundai. Sonata so solárnou strechou bude na predaj v Severnej Amerike a v Kórei. Hyundai neplánuje toto vozidlo predávať v iných regiónoch.Hyundai však nie je prvým výrobcom áut so solárnymi panelmi. Solárny systém dobíjania je možný ako voliteľná výbava vozidla Toyota Prius a luxusný automobil Karma Revero je tiež k dispozícii aj so solárnymi panelmi.


Vláda schválila systém mobilizácie Ozbrojených síl v prípade núdze

Rezort obrany počíta s tvorbou záloh na princípe dobrovoľnosti.

BRATISLAVA. Bezpečnostná rada a vláda SR schválili koncept mobilizácie Ozbrojených síl SR v prípade núdze. Podľa slov ministra obrany Petra Gajdoša (SNS) sú aktívne zálohy dôležitou súčasťou pre prípady vojny či ohrozenia štátu. Povedal to v oficiálnom stanovisku, ktoré agentúre SITA poslala hovorkyňa rezortu obrany Danka Capáková. „Zálohy sú dôležitou súčasťou systému mobilizácie pre prípad vojny a vojnového stavu. Vzhľadom na dlhodobú klesajúcu tendenciu tvorby záloh je nevyhnutné, aby sme mali pripravené obidve alternatívy. Veď napokon v zmysle Ústavy Slovenskej republiky sa obrana našej krajiny týka každého jedného občana,“ uviedol minister. Prioritne rezort obrany počíta s tvorbou záloh na princípe dobrovoľnosti, druhý variant bude založený na povinnosti. V praxi to znamená, že zálohy budú aj naďalej vytvárať občania, ktorí skončia služobný pomer profesionálneho vojaka, služobný pomer v ozbrojených zboroch a záchranných zboroch a občania, ktorí vykonali základný vojenský výcvik v rámci dobrovoľnej vojenskej prípravy. V prípade, že klesne počet záujemcov o dobrovoľnú vojenskú prípravu na istú hranicu, pri ktorej by nebolo možné zabezpečenie obrany SR, uplatní rezort druhú možnosť. V tom prípade bude potrebné rozhodnutím prezidenta na návrh vlády vykonať odvod bojaschopných občanov a následne s nimi vykonať povinnú vojenskú prípravu. Nepôjde pritom o návrat povinnej vojenskej služby, ale iba o cvičenie záloh. Na Slovensku je v súčasnosti 518-tisíc vojakov v zálohe a 450-tisíc registrovaných občanov.


Lídri frakcií vysvetlili, prečo volili či nevolili von der Leyenovú

Ursulu von der Leyenovú podporil europarlament za šéfku Komisie.

BRUSEL. Zvolenie Ursule von der Leyenovej za predsedníčku Európskej komisie (EK) vyvolalo odozvy vo všetkých európskych politických rodinách, ktoré majú zastúpenie v Európskom parlamente (EP). Predseda Európskej ľudovej strany (EPP) Joseph Daul priznal, že je hrdý nielen na prvú šéfku EK, ale aj na jej jasnú a odvážnu víziu budúcnosti Európy. "Nikdy neváhala robiť veľké kroky vpred a program, ktorý predstavila, to dokazuje. Je to program, ktorý ju naozaj charakterizuje: svieži, odvážny a dobre načasovaný. Je to program, ktorý má slúžiť našim občanom, zjednotiť Úniu a posunúť nás dopredu," uviedol Daul. Šéf skupiny ľudovcov v EP Manfred Weber vyjadril svoju plnú podporu von der Leyenovej ešte pred hlasovaním o dôvere. Šéfka politickej skupiny socialistov a demokratov v EP (S&D) Iratxe Garcíová na svojom účte na Twitteri upozornila, že práve jej skupina bola kľúčom k potvrdeniu von der Leyenovej na navrhnutú funkciu. "A preto sa postaráme, aby sme boli prví pri stanovovaní programu budúcej komisie," uviedla. Dodala, že nastal čas spolupracovať, aby sa progresívne záväzky, ktoré dala von der Leyenová, premietli do skutočných zmien, aké "požadujú občania". Šéfka S&D však privítala von der Leyenovej iniciatívy v prospech rodovej rovnosti a na odstránenie násilia páchaného na ženách. Šéf frakcie Obnovme Európu Dacian Ciološ zdôraznil, že liberáli a centristi podporili v plnej miere von der Leyenovú za predsedníčku EK. Podľa jeho slov získala jasný mandát "na obnovenie Európy". Dodal, že rozhodnutie liberálov bolo podmienené jej ambicióznym programom v oblasti právneho štátu, ochrany klímy, digitalizácie a konvergencie medzi východom a západom EÚ. "Po prvý raz sa uskutočnila hlboká diskusia medzi dezignovaným predsedom a kľúčovými politickými skupinami v europarlamente, aby sa stanovil politický program na nasledujúcich päť rokov, vrátane konferencie o budúcnosti Európy," opísal situáciu Ciološ a vyjadril pripravenosť liberálov pokračovať v konštruktívnom a transparentnom dialógu s eurokomisiou tak, aby EÚ splnila svoj cieľ a bola bližšie k svojim občanom. Spolupredsedníčka frakcie Zelení / Slobodná európska aliancia Ska Kellerová upozornila, že poslanci za zelených hlasovali proti mandátu von der Leyenovej, zároveň jej však zablahoželala k potvrdeniu do funkcie a zaželala tiež veľa úspechov pri náročnej práci v budúcnosti. "Proeurópsky prejav, ktorý dnes ráno predniesla, bol pozitívnym prekvapením po jej slabom výkone na schôdzach skupiny minulý týždeň. Samotný dobrý úmysel však nestačí. Boli sme zvolení, aby sme priniesli zmenu a nevypočuli sme si dosť o našich kľúčových požiadavkách, o konkrétnych návrhoch na odvrátenie klimatických zmien," uviedla Kellerová. Vysvetlila, že von der Leyenová neposkytla napríklad záväzky pre novú poľnohospodársku politiku EÚ, ktorá je naliehavo potrebná na záchranu biodiverzity a farmárov. Zelení tiež čakali viac konkrétnych návrhov ohľadom pokračovania záchranných operácií na mori a posilňovania právneho štátu. Spolupredsedovia skupiny Európski konzervatívci a reformisti (ECR) Raffaele Fitto a Ryszard Legutko priznali, že mnohí poslanci z tejto skupiny von der Leyenovú z mnohých dôvodov nepodporili. "Jej politický program, viac a viac centralizácie, bude narúšať schopnosť členských štátov konať nezávisle," skonštatoval Fitto. Dodal, že ECR bude vo svojej práci pokračovať pragmaticky a bude podporovať legislatívne návrhy EK od otázky k otázke, podporí hlavne tie oblasti, v ktorých EÚ skutočne poskytuje pridanú hodnotu. Legutko upozornil, že ECR sklamal úvodný prejav von der Leyenovej v pléne EP, ktorý bol podľa jeho slov "iba hrou ako prilákať nerozhodné ľavicové hlasy". "To, čo sme počuli na našom stretnutí minulý týždeň, bolo úplne odlišné od toho, čo sme počuli dnes," opísal situáciu. Aj on však dodal, že konzervatívci budú počas nasledujúceho päťročného obdobia konštruktívne spolupracovať s exekutívou EÚ "všade tam, kde to bude možné", upozornil však, že ECR má aj naďalej vážne názorové rozdiely a aj obavy spojené s politickým programom budúcej šéfky eurokomisie.


Cahill ostáva v Anglicku. Po odchode z Chelsea bude pokračovať v Crystal Palace

LONDÝN. Bývalý anglický futbalový reprezentant Gary Cahill bude po odchode z Chelsea pôsobiť v konkurenčnom londýnskom klube Crystal Palace, s ktorým podpísal dvojročnú zmluvu. Tridsaťtriročný stopér prišiel na Selhurst Park ako voľný hráč, keďže po siedmej sezóne v Chelsea s ním klub nepredĺžil kontrakt. V drese Chelsea odohral dokopy 290 zápasov, v ktorých strelil 25 gólov, a s tímom vyhral Ligu majstrov v roku 2012, dvakrát Premier League, dvakrát FA Cup, dvakrát Európsku ligu (2013 a 2019) a raz anglický Ligový pohár. Do Chelsea prišiel v januári 2012 z Boltonu, predtým hral aj za Aston Villu a na hosťovaniach za Burnley a Sheffield United. Na konte má 61 štartov v reprezentačnom drese a strelil päť gólov. "Som šťastný, že som tu. Myslím si, že je to pre mňa dobrá príležitosť pokračovať v kariére v Premier League a hrať v dobrom tíme. Je tu niekoľko veľmi zaujímavých talentovaných hráčov. Teším sa na túto výzvu," citovala ho agentúra AFP. Cahill hral v národnom tíme aj pod taktovkou súčasného trénera Palace Roya Hodgsona. "Som nadšený, že k nám Gary prišiel. Je to fantastický futbalista, ktorý prináša obrovské medzinárodné a ligové skúsenosti," povedal Hodgson. Cahill by si mohol odkrútiť debut už v sobotňajšom otváracom zápase Crystal Palace v novej sezóne Premier League doma s Evertonom.


Procházka sa stal kandidátom na eurosudcu, návrh odsúhlasila vláda

BRATISLAVA. Radoslav Procházka je kandidátom Slovenska na post dodatočného sudcu Všeobecného súdu EÚ v Luxemburgu. Návrh Súdnej rady SR v stredu odsúhlasila vláda. Minister zahraničných vecí Miroslav Lajčák teraz predloží Procházkovu kandidatúru generálnemu tajomníkovi Rady Európskej únie. O tom, či sa Procházka stane eurosudcom, rozhodne príslušný poradný výbor. Slovensku už v Luxemburgu odmietli kandidátku Máriu Patakyovú pre neznalosť francúzštiny - pracovného jazyka súdu, v júni zas kandidát Ján Mazák nezískal dostatok hlasov členov Súdnej rady SR. Na jeho predloženie vláde chýbal v 18-člennej rade jeden hlas. Ministerka spravodlivosti Lucia Žitňanská minulý týždeň uviedla, že nebola ani v minulosti zástancom toho, aby vláda negovala rozhodnutia Súdnej rady SR pri predkladaní návrhov do medzinárodných súdnych inštitúcií.Nomináciu Procházku sprevádzajú kritické hlasy. Nespochybňujú jeho odbornú pripravenosť, ale morálny kredit. Združenie sudcov Za otvorenú justíciu (ZOJ) vyzvalo Súdnu radu SR, aby rozhodnutie, ktoré vzbudzuje vážne pochybnosti vo verejnosti, dostatočne presvedčivo vysvetlila bez ohľadu na to, či jej to zákon priamo prikazuje alebo nie. Opozičná SaS vyzvala vládu, aby Procházkovu nomináciu odmietla. Podľa strany Všeobecný súd Európskej únie v Luxemburgu nie je trafika, ale vážená inštitúcia, na trafiku sa ju snaží prebudovať Súdna rada SR. Poslanec Radoslav Procházka nemá podľa liberálov predpoklady riešiť spory na medzinárodnej úrovni, pretože nezvládol ani tie domáce vo vlastnej strane, vo vzťahu k voličom a v konečnom dôsledku i vo vzťahu k sebe. Procházka odmieta, že post sudcu v Luxemburgu je pre neho akousi trafikou na základe politickej dohody. "Mohlo by sa to považovať za trafiku, ak by tam nebolo zázemie pre túto ambíciu. Moju odbornú pripravenosť ale nikto nespochybňuje," zdôraznil po rozhodnutí Súdnej rady SR. Ministerka spravodlivosti Lucia Žitňanská (Most-Híd) priznala, že aj ona sama je v prípade nominácie Radoslava Procházku na post dodatočného sudcu Všeobecného súdu EÚ rozpoltená. Ako uviedla po rozhodnutí vlády, ktorá schválila jeho kandidatúru, je zrejmé, že jeho nomináciu by pred dvoma rokmi nikto nespochybňoval. To podľa nej hovorí o jeho erudícii. Politická kariéra niekedy komplikuje ďalší odborný a kariérny rast, dodala. O tom, či sa Procházka stane eurosudcom, rozhodnú teraz v Luxemburgu. Podľa Žitňanskej v každom prípade „dostaneme teraz odpoveď a budeme mať jasné hranice, čo je prijateľné a čo nie podľa inštitúcie, ktorá nie je zaťažená slovenskými pomermi“.  Radoslav Procházka v súčasnosti pôsobí ako poslanec Národnej rady SR a vedúci katedry Teórie práva a ústavného práva Právnickej fakulty Trnavskej univerzity. V minulosti pôsobil aj ako vedúci Ústavu medzinárodného a európskeho práva na Paneurópskej vysokej škole v Bratislave, bol zástupcom SR pred súdmi EÚ v rokoch 2004-2006 a právnym poradcom Delegácie Európskej komisie (2002-2004). Zastával aj funkciu poradcu Ústavného súdu SR (2001-2002), robil tiež pre Úrad vysokého komisára OSN pre utečencov a Medzinárodnú helsinskú federáciu. Slovensko je posledná krajina, ktorá ešte neobsadila post dodatočného sudcu Všeobecného súdu EÚ v Luxemburgu. Tieto miesta vznikli v rámci reformy a rozširovania súdu a počítalo sa s tým, že noví sudcovia budú zaradení do senátov a pracovať začnú od septembra.


Ufa doma zdolala Jekaterinburg, rozhodla až v 72. minúte

MOSKVA. Hokejisti tímu Salavat Julajev Ufa zvíťazili nad Avtomobilistom Jekaterinburg 2:1 po predĺžení v rámci pondelkového tretieho zápasu semifinále play off Východnej konferencie Kontinentálnej hokejovej ligy. O triumfe domáceho mužstva rozhodol v predĺžení gólom zo 72. minúty Fín Joonas Kemppainen. Ufa sa v sérii ujala vedenia 2:1 na zápasy. V druhom pondelňajšom stretnutí sa zrodilo presvedčivé domáce víťazstvo Avangardu Omsk nad Barysom Astana 5:0. Omsk vedie po troch odohraných dueloch 2:1 na zápasy. Góly: 30. Tkačev, 72. Kemppainen - 45. Kučerjavenko /stav série 2:1/ Góly: 14. Stas, 23. Šumakov, 36. Širokov, 44. Semjonov, 53. Franson /stav série 2:1/


Slovák Krištof s gólom a asistenciou pri vysokom víťazstve Kärpät Oulu

HELSINKY. Slovenský hokejový útočník Michal Krištof dal jeden gól a pridal asistenciu pri vysokom víťazstve Kärpät Oulu v stredajšom zápase fínskej ligy nad TPS Turku 6:1. Liiga - výsledky: ♦ Ässät Pori - JYP Jyväskylä 3:4 ♦ Hämeenlinna - Jukurit Mikkeli 4:3 ♦ KalPa Kuopio - Tappara Tampere 2:5  ♦ Kärpät Oulu - TPS Turku 6:1 /M. Krištof za domácich 1+1/ ♦ KooKoo Kouvola - Ilves Tampere 1:2 pp ♦ Sport Vaasa - IFK Helsinki 4:3 pp


Zomrela slovenská herečka Silvia Petöová

Petöová zomrela po ťažkej chorobe vo veku 50 rokov.

BRATISLAVA. Vo veku 50 rokov zomrela slovenská herečka Silvia Petöová. Informoval o tom portál TV Markíza tvnoviny.sk. Herečka zomrela na rakovinu prsníka v neskorom štádiu. TASR to potvrdil zdroj z rodinného prostredia. Silvia Petöová sa narodila 2. septembra 1968. Vyštudovala Vysokú školu múzických umení (VŠMU) v Bratislave. Niekoľko rokov pôsobila na Novej scéne v Bratislave a v trnavskom divadle. V Slovenskom národnom divadle (SND) hosťovala napríklad v predstavení Herodes a Herodias od Pavla Országha Hviezdoslava. V Divadle Astorka Korzo '90 účinkovala v hre Plešatá speváčka (Eugene Ionesco), v muzikálovom predstavení Kabaret či v inscenácii Herold a Maude podľa známeho rovnomenného filmu režiséra Hala Ashbyho a scenáristu Colina Higginsa. Prvý raz sa Petöová pred kamerou objavila v televíznej inscenácii Žolík (1988), ktorú nakrútil Igor Ciel podľa scenára Ľudovíta Filana. Častejšie hrala v televíznych seriáloch. Tým prvým bol ešte pred novembrom '89 seriál Chlapci a chlapi z prostredia základnej vojenskej služby. Nasledovali Rodinné tajomstvá (2005), Susedia (2006) či populárna Ordinácia v ružovej záhrade (2007), Aféry (2010), Kolonáda (2013) a Tajné životy (2017). Diváci ju poznali aj ako moderátorku.


Notre-Dame podpálili úmyselne. Hoaxy sa šírili už počas požiaru

Požiar v parížskom Chráme Matky Božej označujú odborníci za historickú katastrofu. Mnohé dezinformačné weby ho však využívajú na šírenie strachu a za jeho zakladateľov označujú moslimské komunity.  Klamlivá fotografia, ktorú prevzali ľudia z celého sveta, vrátane Slovákov, zobrazovala dvoch radujúcich sa moslimov, ktorí prechádzali popod policajnú pásku počas evakuácie okolia chrámu. Popis príspevku naznačoval, že by za katastrofu mohli byť zodpovední práve oni.  Klamlivý záber pochádzal z ruského štátneho webu Sputnik, ktorý dlhodobo figuruje v zoznamoch dezinformačných zdrojov. Upozornil na to portálPolitifact, ktorý informoval aj o tom, že fotografiu pred publikovaním niekto upravil a vložil do nej práve dvoch smejúcich sa mužov.   Zavádzajúcim záberom sa zaoberali aj v Národnom centre pre forenznú politiku médií na Univerzite v Colorado Denver. Ak sa podľa nich pozriete na pravé líce muža, ktorý na fotografii stojí vpravo, uvidíte niekoľko jasných znakov úpravy.  Na hoax upozornila ajpolícia Slovenskej republiky, zároveň poznamenala, že požiar sa vyšetruje ako nešťastná náhoda a nie prípad podpaľačstva.  Parížska tragédia zaujala aj konšpirátorov v súkromnej facebookovej skupine „Hanbím sa za prezidentku Zuzanu Čaputovú“. V nej šírili fotografiu, ktorá mala pochádzať z hotela Europe Saint-Séverin a údajne vznikla dva dni po požiari.  Jeden z členov skupiny k záberu napísal, že mu ho poslal kamarát, ktorý je na mieste. Má byť dôkazom, že vyšetrovanie katastrofy niekto cielene spomaľuje či manipuluje.  Na fotografii je okrem horiaceho chrámu, ktorý bol dva dni po požiari už uhasený, vidieť aj dopravné lietadlo. Z fotograie je jasné, že ide o digitálnu manipuláciu. Tú odhalí aj editor fotografií vďaka teplotnej mape. Ďalším dôkazom je aj Google, ktorý dokázal vyhľadať pôvodnú fotografiu bez lietadla.  Aj budúcnosť chrámu sa stala cieľom konšpirátorov. Poprední francúzski politici či podnikatelia sa zhodli na tom, že urobia všetko preto, aby sa im čo najskôr podarilo Notre-Dame zrekonštruovať.  Sociálnymi sieťami sa však začali šíriť aj teórie o tom, že požiar bol naplánovaný a už existujú aj návrhy, ako ho nahradiť mešitou. Na hoax upozornil portálEUvs.Disinfo.  Situácii neprospel ani status českého politika a predsedu strany Svobodní Luboša Záloma, v ktorom sa pýtal či „bude vôľa na rekonštrukciu chrámu alebo na jeho mieste vyrastie mešita ako symbol nového Francúzska“. Tým poukazoval na fakt, že Francúzsko sa v minulosti rozhodlo prijímať migrantov.  Tomio Okamura sa zas pýtal či je chrám Notre-Dame len špičkou ľadovca útokov moslimov na kresťanské kostoly v Európe a skonštatoval, že odpoveď na jeho otázku sa svet možno nikdy nedozvie. Informoval o tom český portálManipulatori.


Zomrel bývalý riaditeľ ruskej FSB Nikolaj Kovaľov

Kovaľov stál na čele FSB v rokoch 1996-1998.

MOSKVA. Vo veku 69 rokov zomrel v piatok poslanec ruskej Štátnej dumy a bývalý riaditeľ Federálnej bezpečnostnej služby (FSB) Nikolaj Kovaľov. Na jej čele stál v rokoch 1996-1998. Informovala o tom v sobotu agentúra TASS. Predseda Štátnej dumy, dolnej komory parlamentu, Viačeslav Volodin pripomenul, že Kovaľov bol do nej zvolený päťkrát. "Nikolaj Dmitrijevič venoval celý svoj život službe vlasti. Bol známy pre svoje zásadové postoje, profesionalitu a pripravenosť prevziať zodpovednosť za rozhodnutia, ktoré urobil," uviedol Volodin vo vyhlásení. "Nikolaj Dmitrijevič podstatne prispel k rozvoju protiteroristickej legislatívy... Jeho rozsiahle skúsenosti v oblasti boja proti terorizmu boli uznané nielen v Rusku, ale aj v zahraničí, keď pôsobil ako osobitný zástupca Parlamentného zhromaždenia OBSE pre boj proti terorizmu," dodal Volodin.


Miera nezamestnanosti na Slovensku v prvom štvrťroku klesla

Počet nezamestnaných medziročne klesol o viac ako 45-tisíc.

BRATISLAVA. Miera nezamestnanosti na Slovensku sa v prvom štvrťroku tohto roka medziročne znížila o 1,6 percentuálneho bodu na 7,1 percenta. Počet nezamestnaných tak medziročne klesol o 45,6 tisíca na 194,1 tisíca osôb. Informoval o tom Štatistický úrad (ŠÚ) na základe výberového zisťovania pracovných síl. U mužov išla miera nezamestnanosti nadol o 1,8 percentuálneho bodu na 6,9 percenta a u žien o 1,3 bodu na 7,4 percenta. Oproti štvrtému štvrťroku vlaňajška sa sezónne očistená nezamestnanosť znížila o 15,9 tisíca na 191,6 tisíca osôb. Nezamestnanosť sa najvýraznejšie znížila vo vekovej skupine 35 až 49 rokov, a to o 18,5 tisíca osôb. Medziročný úbytok zaznamenali aj ostatné vekové kategórie, s výnimkou 60 a viacročných, v ktorej sa počet nezamestnaných zvýšil (o 1,5 tisíca osôb).Nezamestnaní, ktorí ešte nikdy nemali zamestnanie, tvorili z celkovej nezamestnanosti 26,6 percenta, ich podiel medziročne stúpol o 4,9 percentuálneho bodu. Z hľadiska ekonomickej činnosti posledného zamestnávateľa najviac osôb naposledy pracovalo v priemysle (18,4 percenta), obchode (7,6 percenta) a vo verejnej správe, sociálnom zabezpečení (7,3 percenta). Nezamestnanosť vzrástla len v odvetví dopravy a skladovania, a to o 33,3 percenta, resp. o 1,9 tisíca osôb. Najvyšší počet nezamestnaných bol v Prešovskom kraji (42,4 tisíca ľudí) a Košickom kraji (42 tisíc osôb). Nezamestnanosť klesla vo všetkých krajoch, relatívne najviac v Nitrianskom (o 38,3 percenta) a Žilinskom kraji (o 24,7 percenta). Miera nezamestnanosti sa znížila vo všetkých krajoch, najvýraznejšie v Prešovskom kraji, a to o 2,8 percentuálneho bodu. Miera nezamestnanosti sa v jednotlivých krajoch pohybovala v rozmedzí od 3,2 percenta v Trenčianskom kraji do 11 percenta v Košickom kraji.


Federer podľahol Andersonovi a titul vo Wimbledone nezíska, Djokovič postúpil do semifinále

Pozrite si súhrn stredajších výsledkov mužov vo Wimbledone.

WIMBLEDON. Švajčiar Roger Federer neobháji titul v dvojhre na grandslamovom turnaji vo Wimbledone. Najvyššie nasadený tenista prehral v stredajšom štvrťfinále s Kevinom Andersonom z Juhoafrickej republiky v piatich setoch 6:2, 7:6 (5), 5:7, 4:6, 11:13. Kevin Anderson (JAR-8) - John Isner (USA-9) Novak Djokovič (Srb.-12) - Rafael Nadal (Šp.-2) Federer stratil šancu na deviaty wimbledonský triumf, zápas mal pritom dobre rozohraný. "V prvom sete som hral dobre, ale postupne som nemal súpera čím prekvapiť. Je to hrozný pocit. To sa v piatom sete ukázalo ako kľúčové," citovala slová Švajčiara agentúra AP. Z účasti v semifinále sa naopak raduje srbský tenista Novak Djokovič. Dvanásty nasadený hráč zdolal vo štvrťfinále Keia Nišikoriho z Japonska v štyroch setoch 6:3, 3:6, 6:2 a 6:2. Kevin Anderson (JAR-8) - Roger Federer (Švaj.-1) 2:6, 6:7 (5), 7:5, 6:4, 13:11 Rafael Nadal (Šp.-2) - Juan Martín Del Potro (Arg.-5) 7:5, 6:7 (7), 4:6, 6:4, 6:4 John Isner (USA-9) - Milos Raonic (Kan.-13) 6:7 (5), 7:6 (7), 6:4, 6:3 Novak Djokovič (Srb.-12) - Kei Nišikori (Jap.-24) 6:3, 3:6, 6:2, 6:2


V Kosove uznali za vinných štyroch poslancov za použitie slzotvorného plynu

Poslanci dostali v stredu podmienečné tresty v dĺžke do 18 mesiacov odňatia slobody.

PRIŠTINA. Kosovský súd uznal štyroch opozičných poslancov za vinných z opakovaného narušenia práce parlamentu pomocou slzotvorného plynu. Štyria členovia ľavicovej strany Vetëvendosje (Sebaurčenie), ktorá je najväčšou v kosovskom parlamente, dostali v stredu podmienečné tresty v dĺžke do 18 mesiacov odňatia slobody. Do väzenia nepôjdu, ak sa nedopustia rovnakého trestného činu počas najbližších dvoch rokov, píše agentúra AP. Rozsudok uvádza, že obžalovaní - Albin Kurti, Donika Kadajová-Bujupiová, Albulena Haxhiuová a Faton Topalli - použili na štyroch zasadnutiach parlamentu "slzotvorný plyn bez povolenia", aby zabránili poslancom v práci. Haxhiuová ich konanie obhajovala s vyhlásením, že "bránili republiku, jej zvrchovanosť a celistvosť". Opoziční poslanci v Kosove používali od roku 2015 v parlamente slzotvorný plyn, pískali na píšťalky či hádzali v ňom fľaše s vodou, aby tak protestovali proti navrhovanej dohode o vytýčení hraníc s Čiernou Horou. Kosovo sa podľa nich na základe tejto dohody vzdá územia, čo popreli predošlá vláda v Prištine i medzinárodní experti. Dohoda, ktorú dosiaľ parlament neratifikoval, je podmienkou na bezvízový styk s krajinami schengenského priestoru. Politické napätie okolo nej je však v Kosove naďalej vysoké. Ďalším problémom je odpor voči osobitnému súdu, zriadenému na stíhanie zločinov spáchaných počas vojny v rokoch 1998-99 aj bývalými bojovníkmi za nezávislosť. Kosovo budúci mesiac oslavuje 10. výročie jednostranného vyhlásenia nezávislosti od Srbska, ktoré tento krok neuznalo.


Horská služba obnovuje svoju rádiovú sieť, dostala na to dotáciu

Dotáciu horským záchranárom poskytlo Ministerstvo životného prostredia v zastúpení rezortu vnútra.

BRATISLAVA 31. marca (SITA) – Horská záchranná služba obnovuje svoju rádiovú sieť. Ako sa uvádza v zmluve zverejnenej na Centrálnom registri zmlúv, HZS na to dostala dotáciu 9 551 059 eur. Dotáciu horským záchranárom poskytlo Ministerstvo životného prostredia SR v zastúpení rezortu vnútra. Nenávratný finančný príspevok majú horskí záchranári podľa zmluvy využiť napríklad na kúpu 270 kusov prenosných rádiostaníc, 52 kusov vozidlových rádiostaníc alebo 19 kusov pevných rádiostaníc a vybavenie pre 9 dispečerských pracovísk. Zakúpiť tiež majú niekoľko terénnych mobilných veliacich pracovísk vrátane dodávky a SUV vozidla, 165 kusov komunikačnej súpravy pre leteckých záchranárov alebo 10 elektrocentrál. Do projektu modernizácie je zahrnuté aj budovanie 14 takzvaných retranslačných staníc (využívané na zvýšenie rádiového dosahu centrálneho dispečerského pracoviska). Poskytnuté finančné prostriedky pochádzajú z operačného programu Kvalita životného prostredia v rámci odpory „riadenia rizík, riadenia mimoriadnych udalostí a odolnosti proti mimoriadnym udalostiam ovplyvnených zmenou klímy“.


Merkelová bojuje so spolkovými štátmi. Nechcú deportovať Afgancov

Rebelujúce spolkové krajiny argumentujú humanitárnou krízou. Ide o tie lokálne vlády, ktoré spravujú politickí rivali Merkelovej.

BERLÍN, BRATISLAVA. Keď sa minulý týždeň kancelárka Angela Merkelová stretla s lídrami nemeckých spolkových krajín, zdalo sa, že všetko pôjde hladko. Spolkové krajiny sa zaviazali, že budú migrantov, ktorí v Nemecku nedostali azyl, deportovať, a chvíľu to vyzeralo tak, že ich spolupráca s federálnou vládou nebude žiadnym problémom. Už o pár dní však realita vyzerá inak. Niektoré spolkové krajiny sa odmietajú podrobiť federálnemu rozhodnutiu. Plán urýchlených deportácií nebudú rešpektovať - zatiaľ len v prípade afganských utečencov - z humanitárnych dôvodov. Zhodou okolností sú to rovnaké spolkové krajiny, v ktorých vládnu rivali Merkelovej kresťanských demokratov, teda sociálni demokrati a Zelení. Zdá sa tak, že deportácie nie sú len sporom spolkových krajín s federálnou vládou, ale aj predvolebnou kampaňou. V Afganistane zabíjajú, oslepujú a mrzačia deti, naďalej tu brutálne trestajú ženy, a keď sa modlia náboženské menšiny, bojovníci  napádajú ich mešity. Jednou z rebelujúcich spolkových krajín je Šlezvicko-Holštajnsko, ktoré leží na severe Nemecka. Aj napriek predošlej dohode s federálnou vládou prijalo rozhodnutie, že afganských migrantov bez azylu deportovať nebude minimálne do konca marca. Šlezvicko-Holštajnsko tvrdí, že deportovaným utečencom by nevedelo v ich domovine zabezpečiť bezpečnosť ani dôstojnosť. Argumentuje nedávnou správou Organizácie Spojených národov, podľa ktorej v Afganistane za posledný rok zahynul rekordný počet civilistov - tri a pol tisíca. “V Afganistane zabíjajú, oslepujú a mrzačia deti - a niektoré z nich nevedomky zapríčiňujú smrť svojich priateľov, keď sa hrajú s nevybuchnutými granátmi, ktoré tam ľahkovážne zabudla niektorá strana konfliktu,” povedal podľa portálu The Local vysoký komisár OSN pre ľudské práva Zeid Raád al Husajn. "Naďalej tu brutálne trestajú ženy v takzvaných ‘súdnych’ procesoch, a keď sa modlia náboženské menšiny, bojovníci napádajú ich mešity.” Šlezvicko-Holštajnsko sa preto rozhodlo, že sedemsto Afgancov bez azylu, ktorí sú v tejto chvíli v spolkovej krajine, v najbližšom čase domov nepôjde. Vládu kancelárky Merkelovej rebélia nepotešila - najmä ministra vnútra Thomasa de Maiziére, jedného z autorov pôvodného plánu. Lídrom spolkových krajín, ktoré odmietajú federálne nariadenie, odkázal, že tým do sveta nevysielajú dobrý signál. Uznal, že na to majú nárok, no len obmedzený. "Pravdou je, že jednotlivé štáty skutočne môžu vyhlásiť prestávku v deportáciách, ale len krátkodobo,” hovorí podľa Deutsche Welle. “Ak v tom však chcú pokračovať naďalej, budú potrebovať povolenie ministerstva vnútra," varuje. Nie je jediný, komu sa rebélia nepáči. Niektorí členovia vládnucej Kresťanskodemokratickej únie už navrhovali aj to, aby federálna vláda rebelujúce spolkové krajiny pokutovala - alebo minimálne prestala finančne podporovať utečencov, ktorí už mali byť podľa pôvodného plánu doma. Odborníci však varujú, že sankcie by boli ešte horším signálom ako vzbura a federálna vláda by sa skôr mala snažiť o spoluprácu. Podobný scenár ako Šlezvicko-Holštajnsko prijali už aj Brémy, Berlín, Dolné Sasko či Durínsko. Teda spolkové krajiny, ktoré vedie koalícia Sociálnych demokratov a Zelených, teda politických rivalov Merkelovej kresťanských demokratov. Rebélia sa tak dá vnímať nielen ako boj medzi spolkovými krajinami a federálnou vládou, ale aj ako bitka medzi dvoma silnými politickými stranami pred jesennými parlamentnými voľbami. Konať sa budú v septembri. Podľa nedávnych údajov magazínu Focus sa verejná mienka prikláňa na stranu kresťanských demokratov, teda k deportáciám. “Verejná mienka je asi taká, že v skutočnosti si spolkové krajiny nemôžu dovoliť blokovať deportácie,” hovorí pre Deutsche Welle emeritný profesor práva a expert na deportácie Ulrich Karpen. “A myslím, že keď pôjde do tuhého, bude federálna vláda plniť najmä želania voličov.”


Alžbeta II. privítala Trumpa v Buckinghamskom paláci

Trumpova návšteva prichádza takmer rok po jeho poslednej oficiálnej návšteve monarchie.

LONDÝN. Britská kráľovná Alžbeta II. sa v Buckinghamskom paláci stretla s americkým prezidentom Donaldom Trumpom a s jeho manželkou Melaniou. Stretnutie s hlavou britskej monarchie a členmi jej rodiny bolo ceremoniálnym začiatkom Trumpovej štátnej návštevy Spojeného kráľovstva. Večer usporiada kráľovná na Trumpovu počesť slávnostnú recepciu. Prezidentský vrtuľník pristál na trávniku záhrady Buckinghamského paláca, kde hostí privítali princ Charles a jeho manželka Camilla. Z balkóna paláca prílet vrtuľníka sledovali Trumpova dcéra Ivanka s manželom Jaredom Kushnerom. Kráľovná podľa agentúry Reuters privíta prvý pár USA s úsmevom. Trump pred pristátím prezidentského špeciálu Air Force One na letisku Stansted neďaleko Londýna nazval na twitteri londýnskeho starostu Sadiqa Khana "strateným prípadom". Reagoval tak na Khanovu kritiku britskej vlády, že rozprestrela červený koberec určený pre štátne návštevy, aby si uctila šéfa Bieleho domu. Trumpa s manželkou Melaniou na letisku privítal britský minister zahraničných vecí Jeremy Hunt. V utorok má šéf Bieleho domu na programe stretnutie s britskou premiérkou Theresou Mayovou. Trumpova návšteva prichádza takmer rok po jeho poslednej oficiálnej návšteve monarchie, keď šéf Bieleho domu spolu so svojou manželkou Melaniou strávili s Alžbetou II. na Windsorskom hrade zhruba 45 minút.


Piatich najhľadanejších vodcov IS zadržali, oznámila americká koalícia

Extrémisti už stratili kontrolu nad rozsiahlymi územiami v Iraku.

BAGDAD. Päť popredných predstaviteľov teroristickej organizácie Islamský štát (IS) zadržali iracké jednotky v koordinácii so sýrskymi silami podporovanými USA. Oznámila to vo štvrtok Američanmi vedená koalícia bojujúca proti IS. Hovorca koalície Ryan Dillon označil zadržanie pätice za "významný úder" uštedrený IS. K zadržaniu sa vyjadril na Twitteri aj americký prezident Donald Trump. "Piati najhľadanejší vodcovia IS boli práve zadržaní," napísal. Koalícia ani Trump zadržaných nemenovali, neuviedli ani to, kedy a kde sa operácia konala. Agentúra AP konštatovala, že bojovníci IS už stratili kontrolu nad rozsiahlymi územiami v Iraku. Ovládajú však ešte územia v Sýrii pozdĺž hranice s Irakom. Američanmi vedená koalícia bojuje proti IS viac ako tri roky, pričom podporuje iracké sily a Sýrske demokratické sily (SDF) vedené Kurdmi.


Čína zabavila americkej lodi malú výskumnú ponorku

WASHINGTON. Čínska vojenská loď sa v Juhočínskom mori zmocnila podmorského robotického plavidla amerických námorných síl, ktoré tam zbieralo verejne prístupné vedecké údaje. Spojené štáty požadujú jeho vrátenie, oznámil v piatok Pentagon. Incident sa stal vo štvrtok v medzinárodných vodách a Spojené štáty proti nemu oficiálne protestovali. Oceánografická loď USNS Bowditch sa pohybovala severozápadne od filipínskeho zálivu Subic Bay a v okamihu zásahu čínskeho plavidla sa podmorský aparát pokúšala vytiahnuť z mora. Podľa činiteľa Pentagonu loď vykonávala "legálny vojenský prieskum vôd Juhočínskeho mora". Cieľom výskumu bolo získať údaje o slanosti, teplote a čistote morskej vody, čo sú dáta dôležité pre prácu armádnych sonarov. Hovorca ministerstva obrany USA kapitán Jeff Davis povedal, že Spojené štáty sa diplomatickou cestou oficiálne ohradili voči štvrtkovému incidentu v medzinárodných vodách, ale zatiaľ nedostali odpoveď. Podľa hovorcu oceánografická loď amerického námorníctva, USNS Bowditch, vyzdvihovala dva podmorské klzáky asi 90 kilometrov severozápadne od filipínskeho Subického zálivu, keď sa k nej priblížila čínska vojenská záchranná loď, ktorá vyslala čln a jeho posádka jedno z amerických plavidiel vzala so sebou. Čínska loď pritom nereagovala na rádiové správy od americkej lode, ktorá žiadala o vrátenie svojho plavidla. Podmorský klzák je asi tri metre dlhý a 60 centimetrov široký, možno ho naprogramovať a pohybuje sa automaticky od morského dna k morskej hladine, kde zbiera údaje o teplote a slanosti vody a ďalšie údaje potrebné pri práci vojenských sonarov. "Je náš a je jasne označený, že je náš. Chceme ho vrátiť a boli by sme radi, kedy sa niečo také už neopakovalo," povedal Davis reportérom. Dodal, že USNS Bowditch a čínska loď boli od seba len asi 460 metrov. Americká loď je vyzbrojená ručnými zbraňami, ale ani jedna z lodí podľa jeho slov nevystrelila. Čínska loď reagovala, až keď s americkým klzákom plávala preč. Podľa Pentagonu oznámila americkej lodi vysielačkou, že sa "vracia k zvyčajnej činnosti". Incident podľa agentúry Reuters zvýši obavy Washingtonu z rastúcej vojenskej prítomnosti Číny v oblasti, ktorá je predmetom silnejúcich územných sporov. Nedávne satelitné snímky ukázali, že Peking na siedmich umelých ostrovoch v Juhočínskom mori inštaloval protilietadlové a protiraketové systémy.


Dôvera v ekonomiku Nemecka aj eurozóny vzrástla

Index ekonomického sentimentu v regióne v apríli vzrástol o 0,7 bodu na 26,3 bodu.

MANNHEIM. Nemeckým investorom sa v apríli opäť zlepšila nálada a ich dôvera v ekonomiku vzrástla na najvyššiu úroveň za 20 mesiacov. Vyplýva to z prieskumu Centra pre výskum európskeho hospodárstva (ZEW) so sídlom v Mannheime. Podľa ZEW sa kľúčový index dôvery investorov a analytikov v nemeckú ekonomiku, ktorý odráža ich očakávania na najbližších šesť mesiacov, v apríli zvýšil o 6,7 bodu na 19,5 bodu. Hodnota indexu je najvyššia od augusta 2015 a prekonala aj odhady analytikov, ktorí predpovedali, že dosiahne 14,5 bodu. Aj čiastkový index súčasných podmienok v nemeckej ekonomike sa v apríli zvýšil, a to medzimesačne o 2,8 bodu na 80,1 bodu a je najväčší od júla 2011. Tieto výsledky podľa ZEW signalizujú, že nemecká ekonomika (najväčšia v eurozóne aj v Európskej únii) v 1. kvartáli solídne rástla. Naznačujú to aj februárové údaje z priemyslu a maloobchodu a nízka miera nezamestnanosti, vďaka ktorej spotrebitelia svojimi výdavkami pomáhajú ekonomike rásť. ZEW zverejnil výsledky prieskumu aj pre celú eurozónu, ktoré ukázali, že index ekonomického sentimentu v regióne v apríli vzrástol o 0,7 bodu na 26,3 bodu. A ukazovateľ aktuálnej ekonomickej situácie v krajinách, ktoré platia eurom, sa medzimesačne zvýšil o 4,1 na 11,5 bodu, čo je jeho najvyššia hodnota od mája 2008.


Banská Bystrica oplatila Nitre minulú sezónu a získala prvý titul
ONLINE
 Fotogaléria
 Liga majstrov
 Reakcia Nitry
 Sila kolektívu
 Handzušova budúcnosť
 Štyri osobnosti
 Tomáš Zigo

V piatom zápase vyhrala Banská Bystrica nad Nitrou 6:2.

HC'05 iClinic B. Bystrica - HK Nitra 6:2 (2:1, 4:1, 0:0) Góly: 6. Belluš (Handzuš, Wishart), 20. Higgs (Surový, Buc), 21. Surový (Hickmott), 25. Surový (Buc, Hickmott), 37. Belluš (Handzuš), 59. Zigo (Lamper) - 14. Rais (Mezei, Ručkay), 38. Blackwater (Milam, Slovák) HC'05 iClinic B. Bystrica: Bacashihua - Kubka, Sersen, Wishart, Maione, Carlsson, Mihálik, Rosandič, Ďatelinka - Lamper, Zigo, Matoušek - Skalický, Surový, Hickmott - Kafka, Higgs, Buc - Handzuš, Bortňák, Belluš HK Nitra: Hartzell - Milam, Ordzovenský, Rais, Mezei, Meland, Versteeg, Kuzma, Korím - Ručkay, Slovák, Blackwater - Bajtek, Krištof, Kutálek - Macík, Šille, Tvrdoň - Pupák, Paukovček, Piačka BANSKÁ BYSTRICA.Hokejisti HC '05 iClinic Banskej Bystrice sa stali majstrami Slovenska v sezóne 2016/2017. V piatom finále play-off Tipsport ligy Bystričania doma hladko zdolali súperov z Nitry 6:2 (2:1, 4:1, 0:0) a v sérii hranej na štyri víťazstvá dali konečnú podobu 4:1. Domáci zlomili hostí už na začiatku druhej tretiny, keď im odskočili z 2:1 na 4:1 a od stavu 6:2 v 39. min sa stretnutie už len dohrávalo. Hokejisti z Banskej Bystrice sa stali majstrami prvýkrát v histórii najvyššej slovenskej súťaže, na titul premenili tretí finálový pokus. V sezóne 2014/2015 neuspeli proti Košiciam a vlani práve proti Nitre, keď jej podľahli 2:4 na zápasy. Dva góly v piatom a rozhodujúcom finále strelil bystrický kapitán Tomáš Surový, ďalšie dva pridal Martin Belluš, úspešní boli aj Brock Higgs a Tomáš Zigo. Posledné dva góly Nitry v sezóne 2016/2017 dosiahli Matúš Rais a Judd Blackwater. Zverenci trénera Vladimíra Országha sa zároveň stali aj víťazmi dlhodobej základnej časti Tipsport ligy a majstrovský titul im zaručuje miestenku v Lige majstrov 2017/2018 Vladimír Országh, tréner Banskej Bystrice: "Pocity sú fantastické. Takto vlani sme tu smútili, preto sme radi, že kvôli našim fanúšikom to teraz vyšlo. Som neskutočne rád, že to chalani doviedli do titulového konca. Bolo vidieť, že Nitranom ubúdajú sily, najmä psychické. Hrali sme zodpovedne, popadalo nám to tam a zaslúžene sa tešíme." Andrej Kmeč, tréner Nitry: "Bystrica dávala v sérii ľahšie góly ako my a to rozhodlo. Závery predošlých zápasov nás stáli sériu, aj keď na detailnejšie rozobratie príčin nášho finálového neúspechu bude ešte čas. Súper hral možno nie okulahodiaci hokej, ale účelný. Veľmi nás to bolí a mrzí, lebo sme boli opäť blízko titulu, ale nedosiahli sme na neho." Michal Handzuš (útočník Banskej Bystrice): „Je to super pocit, vyhrať doma titul je paráda a všetci si to užívame. Celý duel som sa sústredil na hru, užíval som si atmosféru až posledné tri minúty. Je to veľká vec pre náš klub a celé mesto.“ Marek Slovák (útočník Nitry): „Momentálne prevláda sklamanie, predstavovali sme si to inak. Ale taký je šport. Sériu sme stratili doma. Dnes sme chceli zabojovať o jej predĺženie, ale bolo to veľmi ťažké. V závere sezóny sme dávali ťažšie góly ako v jej základnej časti.“


Desať osviežujúcich ananásových receptov pre váš sladký víkend

Ananás je vďačnou surovinou, ktorá dokonale pristane koláčom a tortám. Vyskúšajte niektorý z receptov počas voľných dní.

Nechce sa vám piecť a v rámci zdravého stravovania hľadáte sviežu alternatívu bez múky a cukru? Tak klikajte a pripravte si túto chutnú tortu. Prejsť na recept Aj keď sú vajcia súčasťou takmer každého sladkého zákusku, ide to aj bez nich. Šťavnato a chutne. Prejsť na recept S kokosom a ananásom stačí vynaložiť minimálne množstvo námahy, aby ste na tanier svojim blízkym naservírovali sladkú víkendovú odmenu. Prejsť na recept Niekedy sa oplatí robiť veci i "naopak"... Prejsť na recept Mrkva a ananás tvoria dokonalý pár. Presvedčte sa sami. Prejsť na recept Šťavnatá torta vám na stôl prinesie veľkonočnú náladu. Prejsť na recept Klasická piškóta nikdy nesklame. Najmä, ak ju obklopuje také chuťovky ako kyslastý džem a ľahký krém. Prejsť na recept Vyzerajú sladko a tak aj chutia. Rezy s ružovým "klobúčikom" urobia dojem na každú návštevu. Prejsť na recept S teplými dňami prichádza aj chuť dať si niečo svieže, ovocné a chladené. Tento tropický recept chutí malým aj veľkým. Prejsť na recept Koktejl v tuhej forme je vhodný pre všetky vekové skupiny. Na víkend ako stvorený. Prejsť na recept


Podporu na ochranu vtáctva dostanú ďalšie tri lokality

Prostriedky na ochranu vtáctva získajú Strážovské vrchy, Chočské vrchy a Čergov.

BRATISLAVA. Chránené vtáčie územia Strážovské vrchy, Chočské vrchy a Čergov by mali dostať programy starostlivosti na roky 2019 až 2048. Vyplýva to z materiálov v medzirezortnom pripomienkovom konaní. Za celé obdobie by opatrenia navrhované v programoch mali stáť viac ako 14 miliónov eur, časť z nich zaplatí Európska únia. Programy starostlivosti v Strážovských a Chočských vrchoch by podľa Ministerstva životného prostredia SR malo prispieť k odstráneniu nedostatkov, ktoré Európska komisia vyčíta Slovensku v rámci konania o porušení zmluvy aj v prípade EU Pilot. Okrem toho majú napríklad zlepšiť súčasný nepriaznivý stav orla skalného, výra skalného a ďatľa trojprstého v Chočských vrchoch alebo žltochvosta lesného v Strážovských vrchoch. Hlavným cieľom programu starostlivosti o Chránené vtáčie územie Čergov je vytvoriť podmienky na návrat populácie tetrova hoľniaka, zlepšiť súčasný nepriaznivý stav pŕhľaviara čiernohlavého a žltochvosta lesného, ako aj zachovať priaznivý stav ostatných 21 druhov, pre ktoré bolo toto územie v roku 2011 vyhlásené. Programy starostlivosti o Chránené vtáčie územia sú nelegislatívne materiály, ktorými sa spresňujú zásady využívania územia, ustanovujú sa ciele ochrany druhov vtáctva a určujú sa opatrenia na dosiahnutie dlhodobých a operatívnych cieľov. Ich schválením dôjde k splneniu záväzku stanovenia cieľov ochrany pre územie sústavy Natura 2000, ako aj celkového záväzku na zlepšenie priaznivého stavu a k posilneniu súčinnosti pri zabezpečení starostlivosti o tieto územia.


Podpora ničenia Amazónie rušením ciel je cesta do klimatického pekla, tvrdí Matečná

Zmluva MERCOSUR má vážne negatívne dopady na životné prostredie, vraví.

BRATISLAVA. Podporovať klčovanie amazonského pralesa pre zvyšovanie poľnohospodárskej produkcie je neprijateľné. Uviedla to ministerka pôdohospodárstva Gabriela Matečná (SNS) počas Rady ministrov EÚ pre poľnohospodárstvo a rybné hospodárstvo, kde rokovala o ďalšom postupe proti ničeniu amazonského pralesa a o zmluve MERCOSUR (pásmo voľného obchodu medzi juhoamerickými krajinami) s ministrami poľnohospodárstva Francúzska a Írska. Informoval o tom v stredu hovorca agrorezortu Vladimír Machalík „Amazonský prales sa klčuje pre poľnohospodársku produkciu a EÚ ide zvýhodniť dovoz poľnohospodárskych výrobkov z Brazílie do EÚ. Kto tu potom rozpráva o boji proti klimatickej zmene? Dohodou MERCOSUR únia priamo znevýhodňuje našich poľnohospodárov s náročnými ekologickými štandardami a podmienkami pre život zvierat na vysokej úrovni voči juhoamerickým s nižšími štandardami a priamo podporuje klčovanie amazonského pralesa. Skutočne toto chcú európski občania? SNS a ja to absolútne odmietame. EÚ sa musí zbaviť schizofrénie. Podpora ničenia amazonského pralesa rušením ciel na potraviny z Brazílie je cesta do klimatického pekla,“ povedala Gabriela Matečná. Ministerka Matečná v priebehu septembra iniciovala stretnutie s ministrom poľnohospodárstva Francúzskej republiky Didierom Guillaumeom a ministrom poľnohospodárstva Írska Michaelom Creedom a počas rady ministrov poľnohospodárstva v Helsinkách o tejto téme rokovali. „Ako ministri poľnohospodárstva si uvedomujeme vážne negatívne dopady MERCOSUR na životné prostredie, ale aj na poľnohospodárov v EÚ. Dohodli sme sa preto na spoločnom postupe a analyzovaní ďalších možností. Postup v tejto veci predstavíme na októbrovej rade ministrov poľnohospodárstva v Luxemburgu,“ avizuje Matečná.


Ďalší klimatický štrajk sa uskutoční vo viacerých mestách 20. septembra

Fridays for Future Slovensko opäť vyzýva na zapojenie sa do klimatického štrajku

BRATISLAVA. Študenti z hnutia Fridays for Future Slovensko vyzývajú všetky stredné a vysoké školy na Slovensku, aby sa zapojili do klimatického štrajku 20. septembra. Organizátori však prizývajú aj zvyšok verejnosti, keďže dosiahnutie koncepčných zmien sa bez spolupráce podľa nich nepodarí. Informovali o tom v stredu na brífingu v Bratislave. "Žiadame školy, aby nás podporili v našom boji za budúcnosť na tejto planéte. Vyzývame všetkých riaditeľov, riaditeľky, učiteľov, učiteľky, profesorov a vysokoškolských učiteľov, ale aj rektorov a dekanov, aby sa k nám v tomto boji pridali," zdôraznila Emma Zajačková, jedna z koordinátoriek hnutia. Podotkla, že si treba uvedomiť vážnosť situácie a fakt, že následky klimatickej krízy ponesieme všetci. Je preto potrebné požadovať okamžité kroky smerujúce k jej zásadnému riešeniu, keďže problém bol dlho prehliadaný a neriešený. Školy by podľa študentského klimatického hnutia mali podporiť celosvetový štrajk tým, že sa aj s pedagógmi, žiakmi a študentmi zúčastnia na pochodoch v Bratislave, Žiline, Košiciach a v Banskej Bystrici. Podporu už vyjadrili napríklad Univerzita veterinárneho lekárstva a farmácie v Košiciach či Stredná priemyselná škola strojnícka a elektrotechnická Levice. Hnutie tiež verí, že ak školy aj priamo na štrajk neprídu, nebudú študentom brániť zúčastniť sa na pochodoch tak, ako sa to stávalo v niektorých prípadoch v minulosti. Podporiť štrajk však môže celá verejnosť. "Rovnako by sme chceli vyzvať všetkých ľudí, ktorým osud našej planéty nie je ľahostajný, aby sa k nám pridali. Klimatická kríza je tou najväčšou výzvou, akej kedy ľudstvo čelilo," poznamenala Zajačková. Cieľom je zomknutie sa a spolupráca pri požadovaní koncepčných zmien, ktoré by sa mali stať hlavnou prioritou politikov. Konkrétne požiadavky chce hnutie predstaviť v najbližšej dobe. Globálny klimatický štrajk sa bude konať v tisíckach miest po celom svete. Uskutoční sa pred samitom OSN o klimatickej kríze v New Yorku 23. septembra, na ktorej sa zúčastní i slovenská delegácia.


Hystéria po víťazstve Trumpa je úbohá aj zábavná, tvrdí Szijjártó

Maďarsko podľa ministra zahraničných vecí považuje zvolenie Trumpa za dobrú správu.

BUDAPEŠŤ, BRUSEL. Hystéria, ktorá ovládla európsku politickú elitu po tom, čo v Spojených štátoch vyhral prezidentské voľby kandidát republikánov Donald Trump, je úbohá a súčasne aj zábavná. Povedal to v pondelok v Bruseli maďarský minister zahraničných vecí Péter Szijjártó. Podľa agentúry MTI počas prestávky v zasadnutí šéfov diplomacie a obrany členských krajín Európskej únie Szijjártó pred maďarskými novinármi zdôraznil, že jeho krajina sa na tejto hystérii nemieni podieľať, pretože zvolenie Trumpa považuje za dobrú správu. Maďarský minister pripomenul, že na neformálnej bruselskej schôdzke šéfov diplomacie v nedeľu večer sa nezúčastnil zámerne, a to z politických dôvodov. Szijjártó vyjadril názor, že si treba ctiť vôľu a rozhodnutie Američanov aj v prípade, že voľby nedopadli v súlade s očakávaniami politickej a mediálnej elity európskych liberálov.


Microsoft skončí s bezplatnými prechodmi na Windows 10

Kto ešte na novú verziu neprešiel, čas má do konca roka.

REDMOND, BRATISLAVA. Pre väčšinu ľudí skončila možnosť získania bezplatnej licencie na Windows 10 už v júli. Microsoft ponechal v operačnom systéme výnimku, aj tá však ku 31. decembru 2017 končí. Výnimku mali využívať najmä hendikepovaní používatelia, ktorí potrebujú používať niektoré pomocné nástroje - predčítač obrazovky či lupu. Ponuka na upgrade sa však ukázala komukoľvek, kto tento nástroj aktivoval vo svojom Windowse 7 alebo 8. Ku koncu tohto roka však podľa magazínu Digital Trends tento úskok končí. Microsoft v tichosti na Twitteri informoval hendikepovaných používateľov o tom, že sa program bezplatného upgradu na Windows 10 k 31. decembru definitívne uzatvára. Znamená to, že nové licencie už budú pribúdať iba so zariadeniami, ktoré sa dostanú cez pulty predajní k novým zákazníkom. Štatistiky však dokumentujú, že mnohí používatelia sú so staršími systémami Windows 7 a 8 dodnes spokojní. Podľa služby StatCounter takmer 4 percentá ľudí dodnes pracujú s archaickým systémom Windows XP. Ak ste doposiaľ váhali a nechcete zmeškať poslednú príležitosť, stačí ak si pre upgrade na svojom počítači aktivujete lupu, či niektorý zo špeciálnych režimov ovládania klávesnice. Systém vám v krátkej dobe sám ponúkne prechod na vyššiu verziu.


Bangkok je najnavštevovanejšie mesto na svete

Zabudnite na Londýn, najnavštevovanejšie mesto na svete je Bangkok. Dopĺňajú ich Paríž, Dubaj a New York.

BANGKOK. Najnavštevovanejším mestom sveta bude v tomto roku thajské hlavné mesto Bangkok. V rebríčku zostavovanom vydavateľom platobných kariet MasterCard zosadilo tento rok z prvého miesta Londýn. Dvadsiatku najnavštevovanejších miest na svete uzatvára Praha, oproti minulému roku si však o jednu priečku pohoršila. MasterCard analyzuje cestovný ruch v jednotlivých metropolách sveta podľa počtu prenocovaní zahraničných návštevníkov a ich platieb platobnými kartami. Hodnotenie zahŕňa celkom 132 miest po celom svete. medzi päť najnavštevovanejších miest v tomto roku ešte patria Paríž, Dubaj a New York. Bangkok by tento rok malo navštíviť 21,47 milióna turistov, druhý Londýn 19,88 milióna. Londýnje je však východiskový bod do popredných európskych destinácií ako Paríž, Istanbul, Barcelona či Amsterdam. Najväčším prekvapením tohtoročného rebríčka je  Dubaj, predovšetkým kvôli výdavkom turistov, ktoré majú dosiahnuť 31,3 miliardy dolárov ( 28,07 miliardy eur). To je viac ako odhadované výdavky turistov v Londýne, ktoré majú byť 19,8 miliardy dolárov (17,76 eur). Do top 10 rebríčka s najrýchlejším rastom v Európe sa dostali Budapešť, Bukurešť či Sofia. V návštevnosti patrí tretie miesto Parížu (18,03 mil.), nasledujú Dubaj (15,27 mil.), New York (12,75 mil.), Singapur (12,11 mil.), Kuala Lumpur (12,02 mil.), Istanbul (11,95 mil.), Tokio (11,70 mil.) a Soul s očakávaným počtom 10,20 milióna návštevníkov. Štúdia MasterCard predpokladá, že v Prahe stúpne počet prenocovaní zahraničných turistov na 5,81 milióna z vlaňajších 5,73 milióna. Ich celkové výdavky turistov majú byť 2,7 miliardy USD ( 2,42 miliardy eur). Zhruba 87,2 percenta zahraničných návštevníkov prichádza do Prahy na dovolenku, zvyšných 12,8 percenta kvôli podnikania. Ubytovanie tvorí 29,2 percenta z ich celkových výdavkov. Rebríček ukázal, že s výnimkou Šanghaja mestá v TOP 20 navštevujú ľudia zo zahraničia kvôli rekreácii, nie ako cieľ  služobných ciest. Zdroj: MasterCard Global Destination Cities Index


Súboj o žltý dres počas zjazdu prerušilo počasie. Sumár 19. etapy

Nový líder

Online prenos

Profil etapy

20. etapu skrátili

Problémové úseky

Fotogaléria

Video

SAINT-JEAN-DE-MAURIENNE. Kolumbíjčan Egan Bernal zvíťazil v piatkovej 19. etape 106. ročníka cyklistických pretekov Tour de France. Tá mala pôvodne merať 126 kilometrov, ale organizátori ju predčasne ukončili pre zlé poveternostné podmienky. Na cieľovom stúpaní Montée de Tignes totiž napadol sneh, ktorý znemožňoval pretekárom prejazd. Napokon sa tak počítali výsledky z vrcholu stúpania Col de l'Iseran, ktorým ako prvý prešiel práve Bernal. Zároveň vyzliekol zo žltého dresu Francúza Juliana Alaphilippa, ktorého strata predstavovala približne dve minúty. Pozrite si sumár 19. etapy na Tour de France 2019.


Takmer 40 percent ľudí podľa prieskumu chce, aby Kiska pokračoval v politike

Skoro polovica ľudí chce, aby Kiska odišiel z politky.

BRATISLAVA. Prezident Andrej Kiska by si mal po skončení mandátu založiť stranu alebo vstúpiť do inej strany podľa 37,4 percent opýtaných ľudí. Jeho úplný odchod z politiky si želá skoro polovica ľudí. Ukázal to prieskum agentúry Focus pre politickú debatu súkromnej televízie Markíza Na telo. Prieskum bol robený 28. a 29 marca teste pred druhým kolom prezidentských volieb na vzorke 1204 respondentov. Nezachytil tak video z 3. apríla, na ktorom Kiska oznámil založenie svojej strany. "Cítiť tu chuť, že musíme niečo spraviť, potrebujeme krajinu zmeniť, prevziať moc, potrebujeme to vytrhnúť z rúk Smeru," povedal ešte v ten deň v rozhovore pre SME Kiska. Výsledky prieskumu ukázali, že 49,2 percent ľudí chce, aby prezident úplne z politiky odišiel. Založiť stranu by mal podľa 19,4 percent opýtaných a vstúpiť do inej strany by mal podľa 18 percent ľudí. Najväčšiu podporu na založenie strany má medzi voličmi SaS. Želá si to až 45,8 percent ich voličov. Ľubomír Galko z SaS v diskusnej relácii RTVS v nedeľu povedal, že z Kiskovho rozhodnutia sú v strane rozpakoch, pretože nová strana bude trieštiť sily súčasnej opozície. Kiskovu stranu by privítalo takisto 35,7 percent ľudí, ktorí v druhom kole prezidentských volieb, hodilo hlas Zuzane Čaputovej a 26,5 jej voličov by chcelo, aby Kiska vstúpil do inej strany. Naopak až 71,1 voličov Maroča Šefčoviča si želá, aby Kiska odišiel z politiky. Kiskov odchod z politiky chcú aj voliči Smeru (77,1 percent), SNS (82,6 percent) a ĽSNS (80,9 percent). Kiska v diskusnej relácii Na telo tvrdil, že na politickej mape cíti byť v strede. Na jednej strane tvrdí, že chce myslieť na ľudí, s akými sa stretával v organizácii Dobrý anjel. Tí sa zadĺžili preto, že mali napríklad onkologického pacienta v rodine. Na druhej strane sa chce Kiska ako bývalý podnikateľ sústrediť aj na oblasť podnikania. "Naučil som sa nové slovo, že som centrista," povedal Kiska. Na otázky o LGBT témach alebo či by mala stúpnuť minimálna mzda priamo neodpovedal. Podobný prieskum Focus robil už v polovici januára. Vtedy sa pýtal ľudí, či by mal Andrej Kiska ostať v politike. Kiska v tomto staršom prieskume dosiahol o niečo horšie výsledky. Jeho koniec v politike chcelo 59,1 percent ľudí a 34,9 percent povedalo, že "určite" alebo "asi" by mal ostať v politike. Vnímanie Kisku v spoločnosti naznačil aj nedávny prieskum agentúry AKO, ktorá merala dôveryhodnosť politikov. Kiska sa v tomto prieskume umiestnil na prvom mieste, dôveru mu vyjadrilo až 57 percent opýtaných. V prieskume skončil na druhom mieste premiér Peter Pellegrini (52 percent) a na treťom skončil predseda OĽaNO Igor Matovič (36 percent). Agentúra AKO sa ľudí pýtala aj to, či by volili novú stranu, ak by ju Andrej Kiska založil. Z výsledkov vyplýva, že Kiskovu stranu by určite volilo deväť percent respondentov, pravdepodobne by jej dalo hlas 31 percent ľudí. Pravdepodobne by ju nevolilo 19 percent oslovených a 36 percent respondentov by Kiskovu stranu určite nevolilo. Kiska potvridl, že o vstupe do iných strán rokoval s viacerími lídrami ako Sas a Progresívne Slovensko. Sám tvrdí, že dobrým premiérom by bol akýkoľvek šéf zo strán SaS, OĽaNO, Progresívne Slovensko či KDH a dodal, že chce s týmito stranami spolupracovať. "Potrebujeme sa spájať. O tom, ako to urobíme sa ešte uvidí. Ale nesmieme proti sebe útočiť, už teraz vidíme, ako strany proti sebe strieľajú také jedovaté šípy," povedal Kiska. Je podľa neho veľa voličov, ktorí by napríklad volili Progresívne Slovensko a zároveň by nevolili jeho. Preto je výhodnejšie ísť do stranícke politiky samostatne, tvrdí. Neodpovedal na otázku, či dohoda s Progresívnym Slovenskom padla na tom, že Kiska žiadal polovicu miest na kandidátke PS a vedenie tejto strany to odmietla.


Poľnohospodárska výroba by mala v budúcom roku klesať

BRATISLAVA. Slovenské poľnohospodárstvo bude v roku 2016 aj 2017 klesať a zníži svoju produkciu. Pokles sektora by mal dosiahnuť 3,9 %, respektíve 1,5 %. Vyplýva to z analýzy spoločnosti CEEC Research o stave slovenského poľnohospodárstva za druhý kvartál tohto roka. Prepad objemu produkcie očakáva sedem riaditeľov z desiatich. Len 23 % z nich očakáva rast sektora. "V roku 2015 bol pokles rastlinnej produkcie pri takmer všetkých rastlinných komoditách okrem pšenice, ovocia a  strukovín. Nastal pokles stavov hospodárskych zvierat, okrem stavov hovädzieho dobytka a hydiny," uviedol predseda Slovenskej poľnohospodárskej a potravinárskej komory Milan Semančík. Podniky zamerané na rastlinnú výrobu očakávajú pokles o 3,9 %. Firmy, ktoré sú zamerané na živočíšnu výrobu, odhadujú prepad na úrovni 4,0 %. Ďalší poklesu poľnohospodárskeho sektora očakáva 53 % riaditeľov poľnohospodárskych podnikov a družstiev aj v roku 2017, a to v  priemere o 1,5 %. Horšie by na tom podľa analýzy mali byť podniky zamerané na živočíšnu výrobu. Ich zástupcovia odhadujú pokles objemu produkcie o 2,2 %. V roku 2016 budú podľa CEEC Research klesať aj tržby poľnohospodárskych spoločností, a to v priemere o 2,2 %.  V roku 2017 budú podľa riaditeľov poľnohospodárskych podnikov a družstiev, ktorí sa prieskumu zúčastnili, tržby stagnovať. Dôvodom negatívneho vývoja podľa nich bude pokles a znižovanie produkcie slovenského poľnohospodárstva, od ktorého firmy odvodzujú vývoj tržieb sektora. "Tržby v sektore poklesli o približne 3,3 % pri stagnujúcich tržbách v rastlinnej výrobe a poklese tržieb v živočíšnej výrobe až o 6 %", uviedol Semančík. Kapacity poľnohospodárskych spoločností sú v súčasnej dobe vyťažené z 85 %, čo je o osem percent viac než v minulom výskume vo februári a marci 2016. Vyťaženie spoločností zameraných na rastlinnú výrobu dosiahlo 84 %. Podniky zamerané na živočíšnu výrobu mali v dobe výskumu 13 % voľných kapacít. CEEC Research je analytickou spoločnosťou, ktorá sa zameriava na výskumy v oblasti poľnohospodárstva, stavebníctva, strojárenstva a verejných zákaziek. Spoločnosť poskytuje analýzy vybraných sektorov od roku 2006, ich služby využíva 17-tisíc spoločností z celého sveta.


Mayová možno odvolá Johnsona, píše Sunday Times

Medzi konzervatívcami zároveň narastá presvedčenie, že Mayová ako premiérka dlho nevydrží.

LONDÝN. Britská premiérka Theresa Mayová v rozhovore naznačila, že by mohla odvolať ministra zahraničných vecí Borisa Johnsona. Správa prišla po tom, ako tento týždeň čelila otvorenej "rebélii" vo svojej Konzervatívnej strane. Noviny The Sunday Times položili Mayovej otázku o tom, aké má plány pre Johnsona, ktorý jej verejne vyjadruje lojálnosť, no podľa niektorých spojencov premiérky oslabuje jej pozíciu predkladaním vlastných návrhov týkajúcich sa vystúpenia z Európskej únie. "Nikdy nebolo mojím štýlom ukrývať sa pred výzvou a ani s tým teraz nezačnem," povedala Mayová v reakcii, čo nedeľňajšie noviny zhodnotili ako signál, že je pripravená zaradiť do svojho kabinetu nových ministrov a odvolať z neho tých, ktorí jej spôsobili problémy. "Som premiérka a súčasťou mojej práce je postarať sa o to, že mám vo svojom kabinete vždy tých najlepších ľudí, čo najviac zužitkovať množstvo talentu, ktorý mám k dispozícii v mojej strane," dodala. Mayovej autorita v Konzervatívnej strane upadla po tom, ako vyhlásila predčasné voľby, v ktorých v júni prišla o väčšinu v parlamente, pripomína v správe agentúra Reuters. V piatok bývalý predseda Konzervatívnej strany Grant Shapps oznámil, že získal podporu 30 poslancov, ktorí si želajú odvolanie Mayovej z vedenia strany. Stále to však nestačí na iniciovanie oficiálnej výzvy na odstúpenie. Johnson, ktorý je všeobecne vnímaný ako možný kandidát na post lídra konzervatívcov, v septembri napísal článok o svojej vízii pre tzv. brexit - len niekoľko dní pred tým, ako Mayová vystúpila so zásadným prejavom na túto tému. Britské nedeľné noviny sú podľa agentúry Reuters plné vyjadrení nemenovaných predstaviteľov konzervatívcov tvrdiacich, že Mayovej dni na Downing Street sú zrátané. The Sunday Times uviedli, že traja ministri z Mayovej kabinetu hovorili o potrebe vymeniť premiérku. "Už je to otázka 'kedy'," povedal pre noviny jeden z nemenovaných ministrov. "Mám pocit, že sa to skončí do Vianoc." Štvrtý citovaný minister zdôraznil, že zmena vedenia nesmie byť chaotická, no podľa jeho slov je vylúčené, že by Mayová viedla stranu do budúcich volieb s riadnym termínom v roku 2022. Noviny The Observer informovali, že podľa nemenovaných popredných osobností z radov konzervatívcov síce Mayová nemá dlhodobú budúcnosť vo vedení, naliehajú však na ňu, aby reorganizovala svoj kabinet - v nádeji, že nová krv dodá strane novú energiu a tiež zhatí Johnsonove ambície. Stranícke zdroje podľa The Sunday Times uviedli, že Mayová plánuje zmeny vo vláde po summite EÚ z 19.-20. októbra.


V Španielsku zrušili pre štrajk viac ako tristo vlakov

Zamestnanci žiadajú kratší pracovný čas a vyššie mzdy.

MADRID. Viac ako 300 vlakových spojení bolo v pondelok v Španielsku zrušených pre štrajk zamestnancov železničnej spoločnosti RENFE. Ich štrajk pritom koliduje so začiatkom prvej vlny masových odchodov Španielov na dovolenky, upozornil v pondelok denník El Mundo. Štrajkujúci požadujú skrátenie dĺžky pracovného dňa, vytváranie nových pracovných miest a zvýšenie miezd. Ich štrajk by mal trvať do polnoci. Podľa pondelkového vydania denníka El Mundo vedenie spoločnosti RENFE požiadavky štrajkujúcich odmieta. Tvrdí pritom, že nároky odborárov už boli splnené. Odbory CCOO však uviedli, že RENFE nevytvára nové pracovné miesta, ale novými zamestnancami nahrádza pracovníkov, ktorí z firmy odišli na základe plánu stimulačných opatrení. Odborári protestujú aj proti tomu, že RENFE "jednostranne" a bez dohody pristúpila k skráteniu pracovného času na 37,5 hodiny týždenne. Odbory CCOO tiež namietajú proti tomu, že v nových platových dekrétoch nefiguruje dohodnuté zvýšenie miezd o 0,5 percenta.


Atletico Madrid tesne zdolalo Getafe, Morata nepremenil penaltu

MADRID. Futbalový klub Atletico Madrid zvládol vstup do novej sezóny La Ligy, keď na domácom štadióne porazil Getafe najtesnejším rozdielom.  V 23. minúte sa presadil Alvaro Morata. Ten mohol v druhom polčase náskok Atletica zvýšiť, ale nepremenil ponúknutú penaltu. Futbalisti Deportiva Alaves vyhrali v nedeľňajšom dueli 1. kola španielskej ligy nad UD Levante 1:0. O triumfe domácich rozhodol v 54. minúte Joselu. Sevilla vyhrala na ihrisku Espanyolu Barcelona 2:0, keď sa o góly postarali Sergio Reguilon a Nolito. La Liga 2019/2020 - 1. kolo - výsledky zápasov, nedeľa Gól: 23. Morata, ČK: 42. Renan Lodi (Atletico) Gól: 54. Joselu Góly: 44. Reguilon, 87. Nolito Góly: 68. Loren - 63. Guardiola, 89. Plano, ČK: 8. Robles (Betis)


Viedenčan tureckého pôvodu sa pokúšal autom zraziť chodcov

Podľa svedkov pri tom spoza volantu kričal Alláhu Akbar.

VIEDEŇ. Rakúski policajti zadržali vo štvrtok vo Viedni 21-ročného muža, ktorý sa v štvrti Favoriten pokúšal zraziť autom chodcov a podľa svedkov pri tom spoza volantu kričal "Alláhu Akbar" (Boh je veľký). Informovali o tom rakúsky verejnoprávny rozhlas ORF a agentúra APA. K zraneniam nedošlo, no najmenej jeden chodec sa iba uskočením vyhol kolízii s automobilom. Výpovede svedkov by mali objasniť, koľko ľudí bolo dočasne v ohrození. Muža zadržali príslušníci jednotky osobitného určenia WEGA, avšak aj potom opakoval spomínané slová, uviedol policajný hovorca Thomas Keiblinger. Prípad vyšetruje viedenský Krajinský úrad na ochranu ústavy, pretože nemožno vylúčiť politický alebo náboženský motív. Vodiča, rodáka z Viedne tureckého pôvodu, momentálne vypočúvajú. Až vyšetrovanie ukáže, či viedenský incident súvisí aj s faktom, že v Štajersku vo štvrtok vrcholí proces so "šialencom z Grazu", rodákom z Bosny a Hercegoviny, ktorý tam vlani 20. júna pri jazde centrom mesta zabil troch ľudí a zranil desiatky ďalších osôb.


Šéf OBSE požaduje mechanizmus na prevenciu konfliktov medzi Ruskom a NATO

Bilaterálne mechanizmy podľa generálneho tajomníka OBSE Lamberta Zanniera na riešenie problémov nepostačujú.

ŽENEVA. Generálny tajomník Organizácie pre bezpečnosť a spoluprácu v Európe (OBSE) Lamberto Zannier vyzval v stredu na vytvorenie mechanizmu na prevenciu vojenských konfliktov medzi Ruskom a Severoatlantickou alianciou. Podľa neho totiž bilaterálne mechanizmy vzhľadom na možné riziká nie sú postačujúce. Zannier v rozhovore pre agentúru TASS ďalej poukázal na blízke stretnutia ruských a aliančných lietadiel, či tesné prelety ruských lietadiel nad vojnovými plavidlami NATO. "Mali by sme mať takisto mechanizmy na riešenie takýchto situácií, ide o novú situáciu a existuje reálne riziko incidentov," uviedol Zannier. "Problémom však je to, že potrebujeme regulačný rámec, alebo akokoľvek to nazveme, ktorý bude riešiť tieto problémy," dodal generálny tajomník OBSE. Zannier je podľa vlastných slov veľmi znepokojený napätím panujúcim medzi Ruskom a NATO, ako aj nedostatkom spolupráce, predovšetkým v rámci OBSE. "OBSE bola vytvorená ako platforma pre dialóg medzi NATO a krajinami bývalej Varšavskej zmluvy, keď ešte žiadna komunikácia neexistovala. Teraz spejeme tam, kde nie je nijaký dialóg medzi Ruskom a Západom. Sme iba svedkami uvaľovania sankcií, čo neprináša žiadny posun," zakončil Zannier.


Futbalistom roka 2016 sa stal Marek Hamšík

Vyhral Hamšík

Chcel by ho každý

Rozhovor s víťazom

Druhý bol Škrtel

Trénerom roka je Kozák

Martin Škrtel a Marek Hamšík ovládli posledných desať ročníkov.

BRATISLAVA. Najlepším futbalistom Slovenska za rok 2016 sa podľa očakávania stal obhajca tohto titulu Marek Hamšík. Pre stredopoliara talianskeho SSC Neapol je to rekordný šiesty triumf v prestížnej ankete, v ktorej dominoval aj v rokoch 2009, 2010, 2013, 2014 a 2015. V 24. ročníku existencie ankety sa prvýkrát stalo, že ju štvrtýkrát za sebou ovládol jeden muž a Hamšík tak prekonal rekord Dušana Tittela, ktorý anketu vyhral trikrát za sebou v rokoch 1995-1997. Dvadsaťdeväťročný špílmacher SSC dostal od 33 hlasujúcich odborníkov celkovo 329 bodov a na druhé miesto odsunul štvornásobného víťaza Martina Škrtela z FC Liverpool, ktorý za ním skončil so stratou 64 bodov. Tretiu priečku obsadil krídelník Zenitu Petrohrad Róbert Mak (226 bodov). Na ďalších priečkach sa umiestnili štvrtý Peter Pekarík z Herthy Berlín, Ján Ďurica z Trabzonsporu si podelil piate miesto s Jurajom Kuckom z AC Milána, siedmy skončil Vladimír Weiss (Al-Gharafa) a za nimi nasledovali Matúš Kozáčik (Viktoria Plzeň), Tomáš Hubočan (Olympique Marseille) a jediný nováčik v desiatke Milan Škriniar (Sampdoria Janov). Cenu Petra Dubovského pre najlepšieho futbalistu Slovenska do 21 rokov získal obranca Milan Škriniar zo Sampdorie Janov. Na tróne vymenil Matúša Bera z Trabzonsporu. Víťaz už jej 17. ročníka tentoraz neprebral cenu z rúk otca Petra Dubovského Viliama, ktorý zomrel na následky infarktu len pred niekoľkými dňami. Na pódiu ju Škriniarovi odovzdal historicky najlepší strelec slovenskej reprezentácie Róbert Vittek. Najlepším slovenským trénerom sa stal tak ako pred rokom, resp. dvoma Ján Kozák, kouč reprezentačného "áčka". Ten v minulom roku priviedol Slovensko do osemfinále finálového turnaja EURO do Francúzska. Za ním sa umiestnili lodivod SR 21 Pavel Hapal, ktorý s mladými Slovákmi postúpil na tohtoročné ME v Poľsku, resp. kormidelník MŠK Žilina Adrián Guľa. Na utorňajšom slávnostnom vyhlásení ankety v Refinery Gallery v Bratislave oznámili aj mená nových členov Siene slávy slovenského futbalu (SSSF), ktorými sa stali Štefan Čambal, Michal Vičan, Jozef Kšiňan, Titus Buberník a Ján Pivarník. Všetkých laureátov uviedli do siene slávy, ktorej oficiálne otvorenie sa uskutoční v stredu. Už minulý rok sa prvými jedenástimi legendami v SSSF stali Ján Popluhár, Jozef Adamec, Viliam Schrojf, Adolf Scherer, Anton Ondruš, Karol Dobiaš, Jozef Čapkovič, Karol Jokl, Jozef Vengloš, Leopold Šťastný a Karol Galba. Laureáti prebrali ceny pred nedeľňajším kvalifikačným zápasom MS 2018 na Malte. Ján Kozák, najlepší tréner SR za rok 2016: "Ťažko hovoriť, ktoré ocenenie z tých štyroch bolo najťažšie získať. Je to aj o hráčoch. A je to o tom, že odborníci, ktorí hlasujú, si vážia výsledky reprezentácie. Pre mňa aj hráčov je obrovská výzva postúpiť na MS. Verím, že mužstvo má kvalitu a nepovedalo ešte posledné slovo. Nad konkurenciou v ankete som veľmi nerozmýšľal, ale postup 21-ky je veľký úspech. A tréner Guľa je veľmi pracovitý a perspektívny. Potrebuje skúsenosti z pohárovej Európy, hrať tam ťažké zápasy, aby napredoval. Je na dobrej ceste." Marek Hamšík, víťaz ankety Futbalista roka 2016: "Individuálne ocenenie určite teší, hoci futbal je samozrejme kolektívny šport. Chcem poďakovať spoluhráčom z reprezentácie i Neapola. Rok bol krásny, čerešničkou bola účasť vo Francúzsku a tam osemfinále. A aj v klube to bolo úspešné, či už druhé miesto v lige alebo účinkovanie v Lige majstrov." Martin Škrtel, kapitán SR: "Nepočítal som s tým, že by to mohla byť druhá priečka. Myslím, že rok 2016 bol pre veľkú väčšinu chalanov veľmi úspešný. Očakával som, že druhé miesto získa Robo Mak. Keďže samozrejme to prvé k Hamšovi už akosi patrí. Robo mal v reprezentácii aj kluboch skvelý rok. Takže prekvapenie bolo milé a som zato šťastný." Milan Škriniar, najlepší futbalista SR do 21 rokov: "Som veľmi rád, že som získal túto cenu. Rok zo začiatku nebol podľa mojich predstáv, ale v druhej polovici som si to vynahradil a verím, že to takto bude pokračovať. Nechcem hodnotiť, či som cenu očakával alebo nie. Aj Matúš Bero mal výborný rok. Potom sa nešťastne zranil, našťastie už je v poriadku. Ja som hrád, že som vyhral, ale doprial by som to aj druhým hráčom, lebo je to skvelý pocit."


AUTORSKÁ STRANA PETRY PROCHÁZKOVEJRuská trpezlivosť sa končí šibenicou

Kniha Michaila Ševeľova o jednom ruskom vojakovi, ktorého dostal z čečenského zajatia novinár, má provokatívny názov: Nie som Rus.

Vadik nič nevedel. Nemal doklady ani vzdelanie, inteligenciu priemernú, skúsenosti iba vojnové. Bol vďačný tým, ktorí ho vytiahli z pekla, za život, za možnosť začať znovu, za dôveru i snahu pomôcť mu zaradiť sa do „normálnej ruskej spoločnosti“. Vadik je vojnovým zajatcom. Teda bývalým. Čečeni ho zajali počas jednej z krvavých bitiek a on mohol nadosmrti ďakovať pánubohu, že mu hneď neodrezali hlavu, ako to robili iným ruským vojakom. Ako rástol počet vybombardovaných dedín, mŕtvych detí a umučených čečenských mladíkov, zväčšovala sa aj čečenská krutosť, ktorá sa niekedy miešala s tradičnou kaukazskou pohostinnosťou. Vďaka nej Vadik prežil. Toto bol obraz vojny medzi Ruskom a Čečenskom v 2. polovici 90. rokov minulého storočia. Vadik je hrdina knižky môjho starého priateľa, novinára Michaila Ševeljova. Stretli sme sa po rokoch v Prahe. „Poznáme sa?“ vtipkovala som do telefónu. „Som stále krpatý a okuliarnatý,“ odvetil. Mal pravdu. Vtedy pred dvadsiatimi rokmi na čečenskom fronte sme mu závideli. Každá guľka sa mu vyhla, bol to drobec, ktorý sa všade schoval a v autách pre piatich, kde nás cestovalo jedenásť, mohol sedieť na kolenách čečenským chlapom s fúzmi a kverom. Pamätala som si, že jedným z jeho nenovinárskych počinov bola záchrana troch alebo štyroch ruských vojakov, ktorí padli do čečenského zajatia. Ich presný počet mi vypadol z hlavy, aj keď je trestuhodné nevedieť, koľko ľudských životov má môj kamarát k dobru. Vytiahol osemnásťročných chlapcov z peknej šlamastiky, pretože mal s Čečenmi skvelé vzťahy. O jednom takom ruskom vojakovi - Vadikovi - napísal knihu, ktorá má dosť provokatívny názov: Nie som Rus. Ten Vadik je skutočná postava, tvoj zajatec a teraz aj literárny hrdina alebo si si ho vymyslel? pýtam sa. Vidím, že mi to nechce prezradiť. A že neuveriteľný príbeh, ktorý opisuje v útlej knižke, sa možno nestal presne tak, ako ho vidí Míša Ševeľov, ale zato sa stal mnohokrát v mnohých obmenách a vojnách po celom svete. Ako tvoje dielo prijali v Rusku? pýtam sa ďalej. „Tí, ktorí si knihu prečítali a na kom mi záleží, boli spokojní. Pre politický establišment nie sú také knihy dôležité. Politické vedenie sa zaujíma o televíziu, rozhlas, možno o noviny. Kniha, ktorá vyšla v náklade tritisíc exemplárov, pre nich nie je žiadnou hrozbou. Takže ju ignorujú.“ Vadik sa zblíži s novinárom Pavlom Volodinom, ktorý ho v knihe, podobne ako v čečenskej realite Michail, vyžobronil od Čečenov. Zostane s ním v Moskve. Snaží sa vykonávať príležitostné práce. Novinár naňho však nemá čas ani náladu. „Spočiatku to všetko išlo,“ hovorí Vadik v knihe. Možno aj v realite to tak hovoril. Kedysi. Našiel si aj manželku Ninu. Čakali, až zomrie babka v komunálke (staré sovietske byty so spoločnou kuchyňou a príslušenstvom pre niekoľko rodín), aby získali jej izbu. Len Vadik nemohol zohnať poriadnu prácu. Vyvážal odpadky, Nina predávala v stánku zeleninu. Vadik pil, Nina ho za to hrešila. Vadik stále nemal doklady. Raz, keď išiel Nine naproti, ho zastavila policajná hliadka. „Daj nám päťstovku a môžeš ísť bez dokladov,“ navrhli strážcovia zákona. Nemal. Vyhrabal z vreciek dvacku v drobných. V tom sa objavila Ninka. Odviedli ho na oddelenie. Vypili fľašu vodky, Vadikovi nedali ani cucnúť. Rehotali sa ako kone. Nina bežala domov po päťstovku. Medzitým sa požiadavka zvýšila na sedemsto. Inak kriminál. Alebo ešte jedna možnosť: „Prikážeš svojej žene, aby nám všetkým trom dala.“ Vrhol sa na nich a dostal kopanec do obličiek. Ráno ho vyhodili na ulicu. Ninke povedali, že Vadik ich zmlátil a dostane najmenej päť rokov. Ledaže... „Vyhrň si sukňu a ráno si ho môžeš odviesť. Je to tak na pol hodinky.“ Súhlasila. Nakrútili si to na kameru. Potom to ukázali všetkým, ktorí mali záujem. Celá štvrť si o videu rozprávala. Lenže na zázname je len ona. Žiadne iné tváre. Nina sa obesila v otcovej garáži, Vadik jednému z trojice seržantov tehlou roztĺkol hlavu na kašu. Potom utiekol. Späť do Čečenska, k svojim väzniteľom. A dal sa k partizánom, prijal islam, rozhodol sa pomstiť poriadne. Čečeni ho poverili zvláštnou úlohou, vybavili ho znalosťami, vytrénovali z neho slušného diverzanta, ktorého výhodou bol slovanský výzor. Dodali mu tím jemu podobných - ohrdnutých, presvedčených, že spravodlivosť neexistuje, zúfalých a poriadne nazúrených. Obsadili kostol v nemenovanom ruskom meste. Plný veriacich. A tiež s báťuškom. Novinára Volodina pozvali, aby s nimi vyjednával. Nevyrokoval nič. Požiadavku mali jedinú - aby prezident Ruska Vladimir Vladimirovič vystúpil v televízii a verejne sa ospravedlnil za dve vojny - v Čečensku a na Ukrajine. Odmietol to. Tak rukojemníkov pustili a nechali sa zastreliť ruským komandom. Keď si prečítam tvoju knihu, ako by sa mi už v Rusku nechcelo nikdy žiť. Nevidím žiadne svetlo v tuneli, tvoja historka je temná, depresívna a strašná... „Ale reálna. Naopak, písal som to preto, aby sa nejaké svetlo v tuneli objavilo. Aby sme uvideli svetlo na konci tunela, musíme si najskôr priznať, že to, kde sa nachádzame, je naozaj tunel. Nerobiť si ilúzie. Hlavná ilúzia, ktorá stále ovláda ruskú myseľ, je, že si nežijeme nijako prepychovo, mohlo by sa nám dariť lepšie, ale zase to nie je až také strašné. Lenže ono to je strašné. Kým si nepriznáme, že krajina bola zahnaná do slepej uličky, nemáme šancu niečo zmeniť.“ Rusi sú vraj najtrpezlivejší národ na planéte, ktorý si od svojich mocipánov dá na chrbte drevo kálať. Má taká ruská trpezlivosť hranice? „Raz Rusi pochopia, že za ich nešťastie nie je zodpovedná Amerika. Lenže ruský človek dokáže tak dlho trpieť, že keď už sa potom rozhodne niečo povedať, nehľadá slová, ale rovno stavia šibenice. Čo bola revolúcia v roku 1917 - ľudia dlho trpezlivo znášali všetky príkoria, mlčali, čakali, až prišli rôzni politickí podvodníci а intrigáni a využili situáciu. Takýto scenár by bol teraz veľmi nebezpečný aj z hľadiska nášho jadrového potenciálu.“ Nemáš v zásobe nejakú svetlejšiu perspektívu? „Mám. So záujmom pozorujem pokolenie môjho syna - majú 17, 18, 20 rokov. Všetka moja nádej sa upína k tejto generácii. To je prvé pokolenie, ktoré nemá skúsenosť so Sovietskym zväzom. Narodili sa do relatívnej slobody a vyrástli v nej. Nechápu, že by slobodu mohol niekto niekomu darovať, že by za ňu museli bojovať. A až týmto ľuďom začnú slobodu brať, tak sa zrazu objaví aj konštruktívna opozícia, aj svetlo na konci tunela.“ Ale keď som videla mladých členov Putinovho hnutia Naši, keď vidím ruských študentov v Česku, ako oslavujú anexiu Krymu, nezdá sa mi, že by tvoje nádeje vkladané do mladého pokolenia boli úplne opodstatnené... „Nemám rád také zovšeobecnenie. Ako dobre vieme, históriu posúvajú dopredu jedinci, desiatky a stovky ľudí. Nie milióny. Verím, že v tomto novom pokolení sa nájdu desiatky, stovky ľudí, ktorí pohnú dejinami vpred.“ Postihol niekoho z tých, ktorých si skutočne oslobodil, osud, ktorý opisuješ v knihe? „Dodnes si strašne vyčítam, že som ich len oslobodil. Nechal som ich potom napospas, už som sa o nich nezaujímal. Stačilo mi, že som ich dostal von, a pritom oni ma potrebovali viac ako v tom čečenskom zajatí - ruská realita ich zomlela.“ Buďte prekliati, kým neurobíte pokánie, hovorí veliteľ čečenského komanda, bývalý vojnový zajatec Čečenov Vadik. A tiež: Nie som Rus. Bol som. Ale už nechcem. To sú tvoje slová? Prečo si tú knihu napísal? „Je zrejmé, že žurnalistika prestala účinne ovplyvňovať okolie, ale nádeje vkladané do literatúry ešte žijú.“ Tento text ste mohli čítať vďaka tomu, že platíte za obsah. Vážime si to.


Skrachovaná cestovka Thomas Cook varuje pred podvodnými mailami

BERLÍN. Po krachu cestovného koncernu Thomas Cook sa podvodníci snažia dostať k údajom klientov a využívajú k tomu email, ktorý sa tvári ako oficiálny. Ako informoval nemecký portál Bild.de, Thomas Cook v nedeľu prostredníctvom svojho profilu na Twitteri uviedol: "V súčasnosti sa vyskytol vážny emailový podvod. Email sa tvári ako oficiálna správa od Thomas Cook s predmetom: Dôležité: Úhrada Vašej cesty s Thomas Cook." Autori v emaile požadujú citlivé dáta, napríklad údaje z pasu alebo kreditnej karty. Thomas Cook však upozorňuje, že "podobné maily nikdy nerozposielal". Žiada zákazníkov, aby mail ignorovali a vymazali. Nemeckú cestovnú kanceláriu Thomas Cook stiahol bankrot jeho materského koncernu a v stredu 25. septembra musela vyhlásiť platobnú neschopnosť. Správcovia konkurznej podstaty sa chcú pokúsiť tri nemecké dcéry koncernu zachrániť a nájsť pre nich riešenie, napríklad vo forme nových investorov. Dovolenkári, ktorí si rezervovali pobyty v nadchádzajúcich dňoch, nemôžu od začiatku týždňa cestovať s nemeckým Thomas Cook. Ako spoločnosť oznámila vo štvrtok 26. septembra, všetky pobyty až do 31. októbra boli odvolané, i keď už boli zaplatené. Osud pobytov s nástupom po 1. novembri je zatiaľ neistý a závisí od dohody so správcami konkurznej podstaty.